Kerajaan Anwar tiada hala tuju urus ekonomi : Azmin

Pentadbiran kerajaan campuran BN-PH yang dipimpin Datuk Seri Anwar Ibrahim hari ini dilihat masih tidak mempunyai hala tuju yang jelas dalam mengemudi ekonomi negara ketika situasi ekonomi tempatan semakin mencabar.

Bekas Menteri Perdagangan Antarabangsa Dan Industri, Datuk Seri Mohamed Azmin Ali berkata keadaan itu mengakibatkan kemarahan dan kebangkitan rakyat yang semakin memuncak terhadap kerajaan melibatkan golongan kelas berpendapatan rendah (B40) dan sederhana (M40).

“Apabila kadar polisi semalaman (OPR) dinaikkan pada 3 Mei lalu, kos pinjaman di bank-bank akan menjadi lebih mahal daripada sebelum ini.

“Kita juga melihat pelabur asing tidak yakin dengan kepimpinan Putrajaya kerana mereka melihat tiada kebijakan ekonomi komprehensif,” katanya, lapor MalaysiaNow.

Media melaporkan pelabur asing menjual RM4.19 bilion saham di Bursa Malaysia dalam masa enam bulan pertama tahun ini.

Anwar yang juga menteri kewangan sebelum ini mengaku sanggup dilabel ‘flip-flop’ demi kebajikan rakyat apabila membatalkan beberapa keputusan kerajaan termasuk melibatkan subsidi ayam dan telur serta biasiswa pelajar perubatan Jabatan Perkhidmatan Awam (JPA).

Menurut Azmin, kenyataan itu adalah perkara serius yang memberi kesan aspek kepastian dalam sesuatu dasar.

“Apabila kerajaan mengakui ini adalah kerajaan ‘flip-flop’, pelabur-pelabur asing bimbang pelaburan mereka dalam jumlah yang besar akan terkesan.

“Jika pelabur-pelabur asing tinggalkan (negara), peluang pekerjaan dalam kalangan anak muda akan terkesan,” katanya.

Pengerusi Perikatan Nasional (PN) Selangor itu berkata penurunan nilai ringgit menyebabkan negara menjadi semakin tidak  kompetitif.

“Antara komponen besar import negara adalah ‘intermediate goods’. Sebahagiannya bahan-bahan mentah berkualiti yang tiada dalam negara. Kita akan pasang dan beri nilai tambah sebelum mengeksport semula.

“Jadi apabila barangan-barangan ini menjadi semakin mahal, kita tidak akan mampu mengimport,” katanya.

Selain itu, Anwar yang juga Pengerusi PH mendakwa ‘geng kaya’ berkomplot menjatuhkan pentadbirannya namun tidak mendedahkan siapa yang dimaksudkan itu.

Namun bagi Azmin, kenyataan seperti itu tidak wajar diucap oleh seorang perdana menteri yang harus bertanggungawab menjaga pelabur-pelabur asing dan tempatan.

“Mereka tidak harus diberikan tanggapan negatif seperti ini. Sekiranya benar beliau diugut oleh golongan kaya, bukti harus dikemukakan kepada pihak berkuasa.

“Tidak boleh sewenang-wenangnya beliau wujudkan satu persepsi negatif,” katanya.

Sebelum ini juga Anwar mendakwa orang miskin di negara ini diupah untuk membuat kekacauan.

Sehubungan itu, Azmin berkata Anwar harus meletak jawatan jika ditolak oleh golongan kaya dan miskin.

“Kalau orang miskin tolak beliau, orang kaya tolak beliau, eloklah letak jawatan.

“Beliau hari ini terlalu sibuk untuk menjaga rakan-rakan kongsi baru dalam kerajaan campuran,” katanya.

Tambahnya, Anwar kini tersepit antara rakan-rakan gabungan dalam kerajaan campuran.

“Beliau kena jaga hati (Datuk Seri) Ahmad Zahid Hamidi dan tuntutan daripada DAP.

“Maka beliau hilang fokus dan pertimbangan untuk memberi tumpuan kepada persoalan ekonomi, hubungan antarabangsa dan keperluan rakyat hari ini,” katanya.


Parlimen Iceland didominasi kaum wanita, pertama di Eropah

Buat pertama kalinya di Eropah, apabila kaum wanita dapat menguasai lebih dari separuh kerusi di Parlimen baharu Iceland, dengan 33 ke 52 peratus dari 63 kerusi di Althing.

Melalui data yang digabungkan oleh Bank Dunia, tiada negara Eropah lain yang mempunyai lebih dari 50 peratus penggubal undang-undangnya melibatkan kaum wanita, dan diikuti rapat oleh Sweden sebanyak 47 peratus.

Kesatuan Antara Parlimen memaklumkan, lima negara lain yang memiliki Parlimen dominan dipegang oleh kaum wanita sekurang-kurangnya separuh kerusi ialah Rwanda (61 peratus), Cuba (53 peratus), Nicaragua (51 peratus) serta Mexico dan Emiriah Arab Bersatu (50 peratus).

Sejak 12 tahun lalu, Iceland sudah menjadi perintis dalam kesamarataan jantina dan hak kaum wanita dimana ia mendahului kedudukan Forum Ekonomi Dunia sebagai negara paling adil.

Tidak sama seperti beberapa negara lain, Iceland tidak mempunyai kouta undang-undang mengenai perwakilan wanita di Parlimen biarpun terdapat pihak yang menetapkan jumlah minimum bagi calon wanita.

Sejak 1961, Iceland sudah mengemukakan cuti kepada ibu bapa, melibatkan lelaki dan wanita, serta melaksanakan ketetapan pertama mengenai gaji yang selaras untuk lelaki dan wanita.

Manakala pada 1980, Iceland juga adalah negara pertama yang memilih wanita sebagai Presiden dan pada 2018, undang-undang penyelarasan gaji untuk lelaki dan wanita itu dilancarkan.

Sabtu lalu, pilihan raya membuktikan kerajaan gabungan kiri-kanan itu dapat meluaskan majoritinya.

Namun demikian, Gerakan Hijau Kiri Perdana Menteri Iceland, Katrin Jakobsdottir kelihatan sedikit goyah apabila rakan sayap kanannya memperoleh lebih banyak sokongan dan ini menimbulkan tanda tanya terhadap masa depannya sebagai Perdana Menteri.


PH tak bubar DUN tiga negeri serentak dengan Parlimen

Pakatan Harapan (PH) mengambil pendekatan sama dengan PAS yang tidak akan membubarkan Dewan Undangan Negeri (DUN) di tiga negeri ditadbirnya, walaupun Parlimen dibubarkan.

Dalam kenyataan hari ini, Majlis Presiden PH memutuskan Kerajaan Negeri Selangor, Pulau Pinang dan Negeri Sembilan tidak akan dibubar sehingga tamat penggal pada 2023.

“Majlis Presiden Pakatan Harapan hari ini telah memutuskan bahawa Kerajaan-Kerajaan Negeri Selangor, Pulau Pinang dan Negeri Sembilan yang ditadbir Pakatan Harapan tidak akan menasihati agar Dewan Undangan Negeri masing-masing dibubarkan sehingga tamat tempoh pada tahun 2023.

“Keputusan ini dibuat mengambil kira keadaan ekonomi rakyat yang masih sangat terkesan akibat banjir besar, pandemik Covid-19, pendapatan yang berkurangan serta kos sara hidup yang meningkat mendadak.

“Majlis Presiden menegaskan bahawa fokus segala usaha pada waktu ini harus ke arah menyelamatkan rakyat dan menghidupkan semula ekonomi,” kata kenyataan itu yang diwakili Presiden PKR Datuk Seri Anwar Ibrahim, Presiden AMANAH Mohamad Sabu, Setiausaha Agung DAP, Lim Guan Eng dan Presiden UPKO, Madius Tangau.

Terdahulu hari ini, Setiausaha Agung PAS Datuk Seri Takiyuddin Hassan menegaskan PAS yang memerintah di tiga negeri – Kedah, Terengganu dan Kelantan – tidak akan membubarkan DUN walaupun Kerajaan Pusat membubarkan Parlimen sebelum penggal berakhir tahun depan.

Menurutnya PAS berpendapat tiada keperluan untuk mengadakan Pilihan Raya Negeri (PRN) di ketiga-tiga negeri berkenaan.

“Mengikut Perlembagaan, sesuatu dewan itu tempohnya adalah sehingga lima tahun, bermula daripada hari pertama persidangan dewan tersebut. Kalau kita tengok dari tempoh Pilihan Raya Umum (PRU) ia belum lagi mencukupi tempoh empat tahun.

“Malah, memandangkan faktor negara masih dilanda wabak Covid-19, kita rasa tiada keperluan pun untuk ketiga-tiga negeri ini diadakan PRN. Itu keputusan kita, sebelum ini tidak timbul isu pembubaran, cuma akhir-akhir ini sahaja,” katanya.


PKR pecat empat ahli bertanding tiket bebas

Bekas Naib Presiden PKR, Chua Tian Chang atau lebih dikenali sebagai Tian Chua, dan empat lagi ahli PKR dipecat selepas bertanding pada Pilihan Raya Umum Ke-15 (PRU-15) serta Pilihan Raya Negeri (PRN) Sarawak Ke-12 tanpa persetujuan parti.

Empat lagi yang dipecat ialah Puah Chee Haur daripada cabang PKR Parit Buntar, Ahmad Tarmizi Mohd Ghazali (Gopeng), M Mohganan (Taiping), serta Nur Khairunisa Abdullah (Sadong Jaya), menurut laporan Bernama.

Pengerusi Lembaga Disiplin PKR, Datin Dr Tan Yee Kew, ketika dihubungi Bernama berkata keputusan pemecatan dibuat pada mesyuarat Majlis Pimpinan Pusat (MPP) parti yang diadakan malam tadi.

“Ya betul, MPP memang ada mesyuarat, semalam, dan kami memutuskan untuk memecatnya (Tian Chua) serta empat lagi ahli.

“Mereka dipecat kerana bertanding pada pilihan raya (PRU dan PRN) sebagai calon Bebas dan atas tiket parti lain.

“Surat pemecatan akan dihantar kepada mereka, esok,” katanya.

Pada PRU-15, Tian Chua yang juga bekas Ahli Parlimen Batu, bertanding di kawasan sama atas tiket Bebas, manakala Chee Haur dan Ahmad Tarmizi masing-masing bertanding atas tiket Parti Warisan di Dewan Undangan Negeri (DUN) Keranji serta DUN Chenderiang, Perak.

Mohganan pula bertanding di Parlimen Taiping sebagai calon Bebas, manakala Nur Khairunisa bertanding atas tiket Parti Sarawak Bersatu bagi DUN Sadong Jaya pada PRN Sarawak Ke-12.


Kenyataan tular polis tunggu depan rumah, Fahmi nafi ancam penonton Live TikTok

Menteri Komunikasi dan Digital, Fahmi Fadzil hari ini menafikan laporan yang mendakwa beliau mengancam untuk mengambil tindakan terhadap penonton siaran langsungnya di TikTok kerana membuat komen mengkritik dirinya dan kerajaan.

Ahli Parlimen Lembah Pantai itu berkata, beliau hanya mengingatkan penonton supaya tidak membuat kenyataan berunsur provokasi berkaitan kaum, agama dan institusi diraja (3R).

“Berkenaan 3R, saya hanya mengulangi apa yang pernah saya sebut. Sama dengan apa (Menteri Dalam Negeri,) Datuk Seri Saifuddin Nasution Ismail katakan sebelum ini. Saya ingatkan agar orang ramai tidak buat komen-komen 3R yang bersifat menghasut.

“Apabila saya buat ‘live’ Tiktok…selalu komen yang ditinggalkan (penonton) sentuh 3R. Saya dah selalu cakap, pengguna media sosial tidak patut perguna 3R untuk tujuan politik,” katanya lapor FMT.

Namun menurut Fahmi, beliau memerhatikan ramai pengguna media sosial mengeluarkan kata-kata menghina setiap kali beliau bersiaran secara langsung di TikTok sehubungan itu beliau terpaksa mengingatkan mereka bahawa pihak berkuasa mungkin mengambil tindakan terhadap mereka.

“Saya tidak bertindak melebihi kuasa atau undang-undang yang ada, apatah lagi melampaui batas. Saya menjalankan tugas yang diamanahkan jika undang-undang tegas dan keras, maka tegas dan keraslah saya,” katanya.

Terdahulu, MalaysiaNow melaporkan sesi ‘live’ di TikTok yang dihoskan oleh Fahmi malam tadi berakhir dengan Ketua Penerangan PKR itu mengancam penontonnya dengan tindakan kerana memuat naik komen mengkritiknya dan kerajaan campuran.

Fahmi yang mengadakan sesi secara langsung selama lebih dua jam dilihat menerima komen negatif termasuk mempersendakannya serta mempersoalkan banyak dasar kerajaan.

“Semua anda yang masuk dalam ‘live’ saya dan mengeluarkan kenyataan ini, anda sedang dipantau oleh pihak berkuasa.

“Jangan marah saya kalau ada panggilan nanti ataupun ada radio ‘car‘ yang singgah di rumah anda. We are monitoring, behave yourself (Kami sedang memantau, jaga kelakuan anda),” kata Fahmi, malam tadi.


28 maut letupan bom di masjid Syiah di Afghanistan

Sekurang-kurangnya 28 jemaah terbunuh manakala puluhan lagi cedera setelah bom diletupkan di dalam sebuah masjid di daerah Kunduz, Afghanistan, hari ini.

Jurucakap Taliban berkata letupan berlaku di sebuah masjid milik minoriti Syiah namun tidak pasti sama ada bom dipasang di situ atau ada pengebom bunuh diri.

Tidak ada kumpulan yang mengaku bertanggungjawab.

Letupan bom itu menyusul setelah beberapa siri serangan, termasuk ke atas sebuah masjid di Kabul beberapa hari lalu, dengan sesetengahnya dilakukan kumpulan IS.

Serangan tersebut menjadi satu cabaran buat pasukan keselamatan Taliban, yang mengambil alih negara itu pada Ogos dan sejak itu melakukan operasi terhadap militan IS di Kabul.

“Tengah hari ini, satu letupan berlaku di sebuah masjid komuniti Syiah. Akibatnya ramai yang terbunuh dan cedera,” kata jurucakap Taliban, Zabihullah Mujahid dalam Twitternya. – Agensi


Surat menteri PN tak sebut pun hilang kepercayaan kepada PM

Naib Presiden PAS Datuk Idris Ahmad – antara 12 menteri Perikatan Nasional (PN) yang menghantar surat kepada Yang di-Pertuan Agong menolak Pilihan Raya Umum (PRU) tahun ini – menjelaskan mereka tidak pernah membangkitkan isu hilang keyakinan terhadap kerajaan Perdana Menteri Datuk Seri Ismail Sabri Yaakob.

“Bila kita kata kita tarik sokongan (kerajaan)? Kita tak pernah cakap sebelum ini,” kata Menteri di Jabatan Perdana Menteri (Hal Ehwal Agama) kepada media selepas menghadiri sambutan Maulidur Rasul Peringkat Kebangsaan di Pusat Dagangan Dunia (WTC) di ibu negara, hari ini (9 Oktober 2022).

Beliau juga menegaskan semua 17 ahli Parlimen daripada parti itu, termasuk tujuh anggota eksekutif dalam pentadbiran kerajaan, kekal menyokong kerajaan pimpinan Ismail Sabri.

Terdahulu, Perdana Menteri (PM) hari ini berkata isu hilang keyakinan terhadap kerajaan tidak timbul walaupun menteri PH menghantar surat kepada Yang di-Pertuan Agong, menolak PRU diadakan tahun ini.

Ismail Sabri berkata kerajaan masih berfungsi kerana PM masih mendapat sokongan lebih 112 ahli Parlimen.

Pada 6 Oktober lalu, Ketua Pemuda UMNO Datuk Asyraf Wajdi Dusuki mempersoalkan sama ada Perdana Menteri (PM) Datuk Seri Ismail Sabri Yaakob masih mempunyai sokongan susulan tindakan 12 menteri Perikatan Nasional (PN) menghantar surat kepada Yang di-Pertuan Agong, menolak pembubaran Parlimen tahun ini.

“Apakah tindakan 12 Menteri PN (PPBM + PAS) mengutuskan warkah kepada KDYMM SPB Yang diPertuan Agong boleh dianggap hilangnya kepercayaan anggota kabinet terhadap Perdana Menteri?

“Jika menurut Klausa 4 Perkara 43 Perlembagaan Persekutuan seorang Perdana Menteri yang sudah hilang kepercayaan majoriti, beliau boleh menasihati Agong untuk membubarkan Parlimen atau meletakkan jawatan,” kata Asyraf dalam hantaran di Facebooknya.

Sehari kemudian pula, Setiausaha Agung UMNO Datuk Seri Ahmad Maslan pula berkata tindakan 12 menteri PN menghantar surat kepada Yang di-Pertuan Agong sebenarnya memberi gambaran sokongan kepada Ismail Sabri sebagai PM semakin berkurangan dalam kalangan anggota Kabinet.

“Semakin kurang keabsahaan. Kalau 100 peratus keabsahaannya sekarang cuma 60 peratus, 40 peratus sudah hilang,” katanya Ahli Parlimen Pontian itu pada sidang media ketika menghadiri Mesyuarat Perwakilan Puteri UMNO Bahagian Pontian di Dewan UMNO, Pontian.

Khamis lalu, walaupun menentang pembubaran Parlimen dalam masa terdekat untuk membolehkan PRU diadakan tahun ini, Setiausaha Agung PN Datuk Seri Hamzah Zainudin berkata gabungan itu tidak menarik balik sokongannya kepada PM daripada UMNO itu.

Hamzah, yang juga Setiausaha Agung Bersatu, ditanya sama ada surat dihantar kepada Yang di-Pertuan Agong, membayangkan bahawa ahli Parlimen PN tidak lagi mempunyai sebarang keyakinan terhadap kemampuan Ismail Sabri memimpin Kerajaan Persekutuan.


30 kes kematian, lima BID

Seramai 30 lagi pesakit meninggal dunia akibat komplikasi Covid-19 dalam tempoh 24 jam semalam (1 April 2022), termasuk lima daripadanya melibatkan kematian di luar fasiliti kesihatan atau kes ‘brought in death’ (BID).

Jumlah itu menjadikan kumulatif kematian sejak Mac 2020 hingga semalam meningkat kepada 35,013 kes, termasuk 7,386 kes BID, menurut laman sesawang CovidNOW, yang dikemas kini hari ini.

Bagaimanapun, tiada maklumat diberikan sama ada lima kes BID itu turut membabitkan kalangan 201,924 pesakit yang menjalani kuarantin di rumah kerana positif Covid-19 pada tahap rendah atau tidak memerlukan rawatan intensif.

Data CovidNOW juga menunjukkan Johor merekodkan lapan kematian akibat Covid-19 semalam, menjadikan jumlah keseluruhan meningkat kepada 4,437 kes – kedua tertinggi dalam kalangan 16 negeri dan Wilayah Persekutuan lain, selepas Selangor yang mencatat 10,531 kematian.

Johor kini mencatat kumulatif positif sebanyak 373,092 kes, dengan 358,176 pesakit telah pulih, dan 10,479 kes masih aktif.

Daripada jumlah kes aktif itu seramai 9,979 pesakit masih menjalani kuarantin di rumah; dua pesakit ditempatkan di PKRC; 479 dimasukkan ke hospital; dan 19 pesakit dirawat di unit rawatan rapi (ICU) dengan 16 daripadanya memerlukan alat bantuan pernafasan.

Bagi negeri-negeri lain, Negeri Sembilan mencatat empat kes kematian, diikuti masing-masing tiga di Kedah serta Melaka; dan masing-masing dua di Perak, Perlis serta Sarawak.

Sementara Kelantan, Pahang, Pulau Pinang, Selangor, Kuala Lumpur serta Labuan, masing-masing mencatat satu kes kematian.

Tiada kes kematian akibat Covid-19 dicatat di Sabah, Terengganu serta Putrajaya.


Zahid tuduh BN diugut, cuba pujuk MIC

Tatkala Barisan Nasional (BN) dilihat semakin lemah susulan keputusan parti induk UMNO enggan bekerjasama dengan kerajaan sekarang, Datuk Seri Ahmad Zahid Hamidi menuduh pula ada pihak tertentu yang mengugut dan mengancam gabungan itu.

“Kita tahu ada pujukan, ada ugutan malah ada ancaman kepada kita. Sebagai sebuah parti gabungan yang mempunyai rekod panjang tentunya terpaksa berdepan dengan semua ini namun pada masa sama kekalahan ini harus ditebus kembali,” kata presiden UMNO itu.

Bagaimanapun, Zahid ketika menyampaikan ucapan secara maya pada perhimpunan agung MIC hari ini, tidak menyatakan bukti siapa yang membuat ancaman dan apakah bentuk ugutan terhadap BN.

BN yang kini dianggotai oleh UMNO, MCA, MIC dan PBRS sebelum ini menyertai kerajaan Perikatan Nasional (PN) pimpinan Tan Sri Muhyiddin Yassin daripada Bersatu.

Namun, pada Perhimpunan Agung UMNO (PAU) 2020 minggu lalu, parti itu membuat keputusan tidak lagi menyokong Bersatu dan PN pada Pilihan Raya Umum (PRU) akan datang.

Hari ini, UMNO menerima tamparan apabila MIC mengumumkan untuk kekal menyokong kerajaan PN yang dipimpin Muhyiddin. Malah, MIC juga dijangka kekal bersama perikatan itu untuk berdepan PRU15 akan datang.

Seolah-olah mahu memujuk perwakilan perhimpunan agung MIC itu, presiden UMNO mengingatkan sejarah 63 tahun MIC bergabung dengan BN dan menempuh pelbagai cabaran.

Sambil menyifatkan MIC adalah parti tonggak dalam BN, Zahid berkata:

“Kita telah bersama-sama harungi ujian, dugaan dan cubaan namun kita tetap kekal utuh untuk terus bersama sehingga kini. Sepanjang 63 tahun ini, sudah ada gelombang, badai dan kenikmatan telah dikecapi bersama.

Ketika kita kalah pada Pilihan Raya Umum ke-14, kita harus ingat bahawa kita kalah sekali sahaja dan telah 13 kali menang,” katanya.


Dominic pertahan jawatan Presiden Gerakan

Datuk Dr Dominic Lau berjaya mempertahan jawatan Presiden Gerakan dalam Pemilihan Nasional Gerakan penggal 2023-2026 yang dijalankan, hari ini.

Beliau menewaskan tiga pencabar lain, Pengerusi Gerakan Wilayah Persekutuan, Datuk Lau Hoi Keong; Pengerusi Gerakan Melaka, Datuk Seri Michael Gan dan bekas Setiausaha Agung Gerakan, Datuk Liang Teck Meng.

Penyelia Pemilihan Gerakan, Soo Kay Ping memaklumkan Dominic meraih 429 daripada 1,130 undi.

Sementara itu, Oh Tong Keon yang mempertahankan jawatannya sebagai Timbalan Presiden menang 546 undi manakala tiga jawatan Naib Presiden dimenangi Koo Shiaw Lee dengan 999 undi,  Baljit Singh Jigiri Singh (982) dan  Alexander Lo Su Hyen (577).

Dominic ketika bercakap pada sidang media selepas pengumuman keputusan tersebut menyeru agar semua ahli kembali bersatu untuk menghadapi pilihan raya negeri (PRN) tidak lama lagi.

“Ini adalah keputusan…mandat yang diberi oleh wakil-wakil. Bagi kita ada pemilihan parti tapi yang terpenting sekali adalah PRN yang akan berlangsung.

“Oleh itu saya ambil kesempatan ini untuk ucapkan ribuan terima kasih kepada wakil-wakil yang beri mandat, sokong kita.

“Keputusan sudah jelas, pemimpin-pemimpin baharu, pasukan baharu sudah ada saya memang berharap semua akan kembali kepada parti tak kisah menang atau kalah, satu pasukan satu hati untuk menghadapi PRN,” katanya.

Beliau turut memberitahu Gerakan akan bertanding di empat negeri iaitu Kedah, Pulau Pinang, Selangor dan Negeri Sembilan.

Dalam pada itu, beliau meminta agar semua pihak mengetepikan sebarang tuduhan tidak berasas dan kembali sebagai satu pasukan untuk membantu parti memecahkan ‘telur’.

Sebelum ini, Gerakan bertanding pada PRU15 lalu namun mereka kalah di semua kerusi.


Cukup tempoh 14 hari, MT akan putuskan Menteri UMNO kena letak jawatan?

Semakin hampir tempoh 14 hari diberikan Presiden, Datuk Seri Ahmad Zahid Hamidi kepada kerajaan Perikatan Nasional (PN) supaya membuka sidang Parlimen, apakah yang bakal berlaku pada 7 Julai ini?

Kenyataan tegas Zahid yang dibuat selepas Mesyuarat Biro Politik yang dijalankan secara rahsia itu adalah amaran keras yang dilihat pemerhati politik sebagai cabaran kepada Perdana Menteri Tan Sri Muhyiddin Yassin supaya berunding dengan beliau kerana memiliki pilihan lain untuk menyeberang bersama cikgunya, Datuk Seri Anwar Ibrahim.

Difahamkan, Zahid akan memanggil Mesyuarat Khas Majlis Tertinggi (MT) pada 7 Julai ini sekiranya tuntutan 14 tempoh hari tersebut tidak dipenuhi, pelbagai spekulasi sedang berlegar-legar dalam media sosial berhubung ketetapan yang akan diputuskan selepas mesyuarat nanti.

Sumber dalaman parti memberitahu Agenda Daily satu keputusan penting akan dimuktamadkan selepas mesyuarat tersebut dan ia dirancang rapi Zahid bagi memastikan setiap Ahli Majlis Tertinggi patuh kepada ketetapan yang akan diputuskan dengan alasan kononnya kerajaan PN derhaka terhadap titah Yang di-Pertuan Agong berhubung isu pembukaan Parlimen.

Intonasi dan nada Zahid yang diluahkan dalam kenyataan Facebooknya yang secara terbuka adalah amaran jelas kepada kerajaan PN, penuhi tuntutan 14 hari atau berdepan tindakan susulan.

Tindakan tergesa-gesa ini dilihat melanggar ketetapan semasa Perhimpunan Agung UMNO 2020 (PAU) yang sudah memutuskan sokongan UMNO terhadap PN akan ditarik balik sebaik terbubarnya Parlimen.

Bagaimanapun, sumber memberitahu Zahid tidak mahu menunggu sehingga Parlimen dibubarkan kerana menyedari sekiranya pilihan raya umum (PRU) diadakan, UMNO akan berdepan laluan sukar pada ketika rakyat masih bergelut dengan kesusahan hidup akibat pandemik Covid-19.

Langkah terbaik yang difikirkan Zahid terbaik adalah menukar kerajaan tanpa perlu mengadakan pilihan raya, justeru jalan terbaik baginya adalah meruntuhkan terlebih dahulu kerajaan PN.

Jadi, pilihan yang ada ketika ini adalah menggunakan MT untuk membuat ketetapan muktamad iaitu Menteri dan Timbalan Menteri UMNO yang memegang jawatan dalam kabinet Muhyiddin perlu meletak jawatan.

Apabila ketetapan sudah dimuktamadkan, semua yang memegang jawatan perlu patuh kepada keputusan tersebut dan ketetapan semasa PAU lalu (kerjasama sehingga terbubar Parlimen) tidak lagi terpakai memandangkan badan tertinggi sudah membuat pendirian baharu.

Sekiranya masih berdegil, ia akan dianggap ingkar kepada parti khususnya Presiden kerana dianggap melanggar keputusan parti atau lebih tepat lagi keputusan Zahid.

Sebenarnya, rancangan untuk mendesak Menteri dan Timbalan Menteri UMNO ini meletak jawatan sudah digerakkan sejak PAU pada Mac lalu, bagaimanapun tidak ada satu mereka yang mengikuti gesaan yagn dilontar oleh Zahid semasa ucapan berapi-apinya.

Sebaliknya yang berlaku sehari selepas PAU tersebut, beberapa Menteri dan Timbalan Menteri UMNO mengadakan pertemuan dengan Muhyiddin, namun tidak ada yang meletak jawatan.

Kemudiaan, negara dikecohkan dengan klip audio perbualan tular antara Zahid dan Anwar, semasa perbualan itu Zahid ada meluahkan rasa kecewa apabila tidak ada Menteri dan Timbalan Menteri UMNO yang meletak jawatan atau menyahut seruannya untuk menarik sokongan terhadap kerajaan PN.

Kini, sumber mendedahkan Zahid sudah belajar daripada kesilapan dan jalan terbaik adalah dengan mengemukakan dokumen bertulis sebagai bukti menerusi akuan bersumpah (SD) dan setiap ahli MT yang menyokong keputusan untuk mendesak Menteri dan Timbalan Menteri UMNO meletak jawatan perlu menandatanganinya.

Hanya dengan SD, ketetapan tersebut boleh diperakukan sah bagi memastikan Menteri dan Timbalan Menteri UMNO melepaskan jawatan mereka selepas gagal melakukannya semasa PAU lalu.

Bagaimanapun, sejauh mana rancangan tersebut akan berjaya masih menjadi tanda tanya, bahkan Naib Presiden UMNO, Datuk Seri Ismail Sabri Yaakob juga sudah menyanggah awal-awal lagi berhubung tempoh 14 hari yang diberikan Zahid bukan keputusan dasar parti kerana tidak dibawa untuk diputuskan dalam mesyuarat MT.

Ismail Sabri sendiri mengakui tempoh 14 hari tersebut bukan keputusan dasar parti walaupun terdapat beberapa ahli MT kem Zahid cuba menyokong kenyataan dikeluarkan oleh Biro Politik tersebut.

Kesimpulannya, adakah langkah terakhir Zahid pada 7 Julai nanti akan dapat mendesak Menteri dan Timbalan Menteri UMNO meletak jawatan mereka atau episod sama dikecewakan sekali lagi berulang?


Sembilan pertuduhan rogol, amang seksual dihadapi penceramah bebas

Seorang penceramah bebas mengaku tidak bersalah di Mahkamah Sesyen di sini hari ini atas sembilan pertuduhan merogol, amang seksual dan melakukan hubungan seks dengan objek terhadap seorang remaja antara Jun 2021 dan Februari lepas.

Muhammad Fathi Na’im Mazlam, 30, atau lebih dikenali sebagai Ustaz Fathi Naim, membuat pengakuan itu sejurus pertuduhan dibacakan terhadapnya di hadapan Hakim Syafeera Mohd Said, menurut laporan Bernama.

Mengikut pertuduhan, suami kepada tiga isteri itu didakwa terhadap tujuh pertuduhan merogol dan masing-masing satu bagi pertuduhan melakukan amang seksual serta hubungan seks dengan objek terhadap seorang remaja perempuan yang kini berusia 14 tahun.

Dia didakwa melakukan kesemua perbuatan itu dalam sebuah kereta jenis Toyota Vellfire di hadapan surau dan di parkir Dataran Eco World selain dalam sebuah hotel di sekitar Bandar Puncak Alam dekat sini, antara Jun 2021 dan Februari lepas.

Bagi kesalahan merogol dan melakukan amang seksual, bapa lapan anak itu didakwa mengikut Seksyen 376 (1) Kanun Keseksaan dan Seksyen 14 (a) Akta Kesalahan Seksual Terhadap Kanak-Kanak (AKSTK) 2017, masing-masing memperuntukkan hukuman penjara sehingga 20 tahun dan boleh juga dikenakan sebat, jika sabit kesalahan.

Bagi kesalahan melakukan hubungan seks dengan objek, lelaki itu didakwa mengikut Seksyen 377CA Kanun Keseksaan yang membawa kepada hukuman penjara minimum lima tahun dan maksimum 30 tahun dan sebat, jika sabit kesalahan.

Terdahulu, Timbalan Pendakwa Raya (TPR) Ku Hayati Ku Haron yang juga merupakan Pengarah Pendakwaan Selangor menawarkan jaminan RM10,000 dengan seorang penjamin bagi setiap pertuduhan.

“Saya juga memohon mahkamah mengenakan syarat tambahan supaya tertuduh dilarang mendekati dan menghubungi mangsa dalam kes ini,” katanya yang turut dibantu TPR Aqharie Durranie dan TPR Nurul ‘Izzati Mohamad.

Bagaimanapun, tertuduh yang diwakili peguam Samry Masri merayu kepada mahkamah agar anak guamnya dikenakan jaminan rendah iaitu mengikut kes dan bukan mengikut pertuduhan yang dituduh dengan alasan lelaki itu adalah penanggung utama keluarga.

“Sebelum ditangkap tertuduh adalah penceramah bebas dan selepas kes ini tular, dia hilang punca pendapatan. Tertuduh juga mempunyai tiga isteri dan lapan anak berusia satu hingga 11 tahun selain menanggung kedua-dua ibu bapa yang telah tua.

“Selain itu, tertuduh kini menghidapi sakit ‘slipped disc’ dan sedang menjalani rawatan dari semasa ke semasa,” katanya.

Syafeera kemudian membenarkan Muhammad Fathi Na’im diikat jamin RM40,000 dengan seorang penjamin bagi kesemua pertuduhan serta syarat tambahan perlu melaporkan diri di balai polis berdekatan sebulan sekali serta tidak mengganggu mangsa dan saksi pendakwaan.

Mahkamah menetapkan 10 Jan tahun depan untuk sebutan semula kes.


Polis jumpa mayat dua budak dalam beg dibeli ketika acara lelongan

Polis New Zealand pada Khamis (18 Ogos) mengesahkan bahawa mayat manusia yang ditemui dalam dua beg pakaian yang dibeli di lelongan di Auckland adalah dua kanak-kanak sekolah rendah, dengan pegawai berikrar untuk mencari mereka yang bertanggungjawab.

Detektif Inspektor Tofilau Faamanuia Vaaelua berkata mayat itu berkemungkinan telah disimpan selama beberapa tahun dan mangsa dipercayai berusia antara lima hingga 10 tahun.

Kanak-kanak itu disembunyikan dalam dua beg pakaian yang sama saiz, katanya.

“Sifat penemuan ini memberikan beberapa kerumitan kepada penyiasatan terutamanya memandangkan masa berlalu antara tarikh kematian dan penemuan,” tambah Vaaelua.

Mayat hanya ditemui apabila sebuah keluarga membawa muatan treler barangan yang dijual secara pukal dari unit simpanan lelongan.

Polis mengulangi bahawa keluarga terbabit tidak mempunyai kaitan dengan pembunuhan itu, tetapi “difahamkan tertekan dengan penemuan itu” dan mereka telah meminta untuk tidak diganggu, katanya.

Barangan rumah dan peribadi yang ditemui bersama beg pakaian membantu memberikan petunjuk untuk mengenal pasti mangsa. – Agensi


Ucapan PM mengenai kemudahan bagi individu yang telah menerima vaksin lengkap

Assalamualaikum Warahmatullahi Wabarakatuh

1. Apa khabar semua? Saya doakan saudara dan saudari semua berada dalam keadaan sihat walafiat. Insya-Allah

2. Pada 15 Jun 2021, saya telah mengumumkan Pelan Pemulihan Negara (PPN) yang merupakan satu strategi peralihan keluar secara berfasa dengan teratur dan sistematik, dari kemelut pandemik Covid-19. Pelan ini merupakan satu panduan yang dirangka secara berhati-hati berdasarkan data dan sains untuk membolehkan kita semua kembali kepada kehidupan harian biasa ataupun back to normalcy.

3. Alhamdulillah dalam masa dua bulan sahaja, Wilayah Persekutuan (WP) Labuan bersama lapan buah negeri lagi telah berjaya beralih keluar dari Fasa 1 PPN. Bermula 4 Ogos 2021, Perlis, Sarawak dan WP Labuan telah melangkah ke Fasa 3 PPN manakala enam lagi negeri telah pun berada di Fasa 2. Ini menunjukkan sebenarnya usaha pemulihan sedang berjalan seperti yang dirancang.

4. Saya ingin mengambil kesempatan untuk mengucapkan tahniah kepada rakyat dan kerajaan negeri Perlis, Sarawak serta Labuan atas kejayaan beralih ke Fasa 3. Namun demikian, jangan kita mudah lupa dan terleka. Saya berharap agar SOP dan peraturan yang telah ditetapkan dapat dipatuhi sebaik mungkin dan semua usaha menambahbaik situasi pandemik di negeri masing-masing diteruskan.

5. Kepada negeri negeri yang masih belum beralih ke fasa seterusnya, kita tingkatkan usaha dan ikhtiar supaya dapat bergerak ke fasa seterusnya dengan selamat.

6. Sekali lagi ingin saya ingatkan, jangan kita mudah merasa selesa. Sekarang ini kita sedang berhadapan dengan cabaran varian-varian baharu yang lebih ganas seperti varian Delta. Kadar penularan jangkitan varian-varian ini begitu cepat, jauh lebih pantas dari vairian-varian awal setahun lalu.

7. Lihat sahajalah kes-kes yang dilaporkan di media dan yang dikongsikan di dalam group Whatsapp keluarga, rakan-rakan sekolah, di mana ada dalam kalangan ahli keluarga atau sahabat kita yang dijangkiti. Bilangan kes harian sekarang ini sudah menjangkaui 20,000 kes dan bilangan kes aktif adalah lebih 200,000 kes. Namun, jika kita perhalusi, bilangan kes positif harian bagi Kategori 1 dan 2 masih di paras 96 hingga 98 peratus daripada keseluruhan kes.

8. Seperti yang sering saya terangkan, antara strategi kerajaan dalam menguruskan pandemik ini adalah memastikan sebanyak mungkin populasi di Malaysia divaksinasi.

9. Lebih ramai yang menerima suntikan vaksinasi lengkap, lebih ramai yang dilindungi daripada jangkitan yang lebih teruk, beban kepada sistem kesihatan awam akan berkurang dan lebih banyak sektor ekonomi dan sosial yang dapat dibuka secara berperingkat, dan kita dapat keluar dari pandemik ini dengan lebih teratur dan selamat.

10. Bagi memastikan suntikan vaksinasi diberikan secepat dan sebanyak mungkin, terutamanya dengan kehadiran varian-varian baharu yang lebih ganas, kerajaan telah menggerakkan seluruh jentera kerajaan dan bekerjasama dengan pihak swasta serta badan bukan Kerajaan dalam satu pendekatan “whole of nation”.

11. Analogi mudahnya ialah apabila seseorang itu menerima dos suntikan vaksinasi yang lengkap, seseorang mempersiapkan tubuhnya dengan ‘askar’ atau antibodi bagi melawan ‘musuh’ iaitu kuman atau penyakit. Jika ‘musuh’ datang menyerang tetapi, baru kita mahu melatih ‘askar’ berperang, ia sudah agak terlambat kerana tubuh mungkin terpaksa berdepan dengan kesan yang teruk akibat jangkitan itu.

Oleh itu, vaksinasi memastikan penghasilan antibodi badan lebih awal bagi melawan penyakit berbahaya dan di dalam hal ini virus Covid-19

12. Alhamdulillah, berkat kerjasama kita bersama, usaha kerajaan untuk meningkatkan kadar vaksinasi atau “ramping-up” the vaccination rate sudah menunjukkan pencapaian yang amat membanggakan. Terbukti rakyat menyahut panggilan dan menyambut baik seruan kerajaan ini untuk menerima vaksinasi.

13. Dari Pusat Pemberian Vaksin (PPV) mega di bandar-bandar, ke PPV mobile di desa dan perkampungan orang asli, di PPV pandu lalu untuk OKU, dan di PPV kecil kerjasama dengan klinik swasta, berjuta-juta rakyat Malaysia telah keluar menerima suntikan vaksinasi Covid-19. Ada juga NGO yang membantu memberi suntikan vaksinasi untuk warga emas yang uzur di rumah mereka.

14. Sememangnya, sejak pelancaran rasmi Program Imunisasi Covid-19 Kebangsaan (PICK) pada 24 Februari 2021 dan sehingga 6 Ogos 2021, sebanyak 23.6 juta suntikan dos vaksinasi telah diberikan di Malaysia. Seramai 15.35 juta (65.6%) individu dewasa telah menerima dos pertama vaksin dan 8.25 juta (35.3%) individu dewasa pula telah lengkap menerima dua dos suntikan vaksin.

Sejak 12 Julai 2021, kadar vaksinasi harian telah mencecah lebih 400,000 dos hampir setiap hari dan buat pertama kalinya melepasi paras 500,000 dos pada 22 Julai 2021.

15. Walaupun pada awalnya ramai yang meragui kemampuan kerajaan meningkatkan kadar vaksinasi, namun berkat usaha semua, kita berjaya membuktikan kemampuan kita walaupun berhadapan dengan pelbagai cabaran dan rintangan awal termasuk menstabilkan bekalan vaksin dari syarikat pengeluar.

16. Semalam, Menteri Penyelaras Program Imunisasi Covid-19 Kebangsaan (PICK) YB Khairy Jamaluddin turut mengumumkan sasaran kerajaan pada hujung bulan ini ataupun sasaran Hari Kebangsaan 2021 ialah mencapai 50 peratus kadar vaksinasi lengkap penduduk dewasa di Malaysia.

17. Pencapaian Malaysia dalam usaha memberi vaksinasi di negara ini turut mendapat pujian dan pengiktirafan negara-negara luar dan badan-badan antarabangsa.

18. Sebagai Perdana Menteri, saya sering menekankan di dalam Sidang Khas Majlis Keselamatan Negara (MKN), Majlis Pemulihan Negara (MPN) dan mesyuaratmesyuarat kerajaan bahawa tiga aspek utama yang harus diberikan perhatian dalam kita menguruskan pandemik iaitu:

a. Pertama: Kesihatan dan Keselamatan Rakyat;

b. Kedua: Ekonomi Rakyat dan Kelangsungan Perniagaan;

i. Aspek pertama dan kedua sering kita sebut sebagai mengimbangi antara nyawa dan kelangsungan hidup; dan

c. Ketiga: Kesejahteraan Rakyat dalam konteks norma sosial, termasuk kesihatan mental dan emosi rakyat.

19. Aspek ketiga ini sama penting dengan aspek kesihatan dan ekonomi. Hari ini ramai antara kita yang terkesan secara langsung dan tidak langsung akibat pandemik ini. Bukan sahaja lebih ramai keluarga dan kenalan kita yang dijangkiti dan mungkin ada yang terkorban, malah kehidupan norma harian kita juga terganggu.

20. Ada di antara kita yang tidak boleh pergi bekerja dan bersosial, ada yang punca pendapatan berkurangan, kehabisan simpanan, dan ada yang sudah tidak tahan duduk berkurung di rumah. Saya faham, ramai yang sudah letih dengan pandemik ini atau berhadapan dengan kelesuan pandemik (pandemic fatigue).

21. Mengambil kira maklumbalas pihak Kementerian Kesihatan Malaysia (KKM) ini, Kerajaan bersedia memberikan kemudahan kepada individu-individu yang telah menerima vaksinasi lengkap.

22. Keputusan ini dibuat dengan sangat berhati-hati dan ia adalah selaras dengan data yang dikumpul di dalam negara tentang keberkesanan vaksinasi lengkap serta prinsip sains dan kesihatan awam yang digunapakai di seluruh dunia.

23. Penting untuk dijelaskan bahawa seseorang individu hanya akan diiktiraf sebagai individu yang telah lengkap vaksinasinya apabila telah memenuhi kriteria-kriteria berikut:

a. Bagi jenis vaksin yang memerlukan dua dos suntikan (Pfizer, AstraZeneca, dan Sinovac), individu berkenaan mestilah telah melepasi hari ke-14 dari tarikh suntikan dos kedua; dan

b. Bagi jenis vaksin yang hanya memerlukan satu dos suntikan (Johnson & Johnson dan CanSino), individu berkenaan mestilah telah melepasi hari ke28 dari tarikh suntikan.

Saudara dan saudari yang saya kasihi,

24. Keputusan pemberian kemudahan ini semestinya akan memberi risiko peningkatan bilangan kes harian. Namun, Kerajaan juga tidak boleh memandang ringan manfaat setelah divaksin lengkap dan juga peranan kemudahankemudahan ini terhadap kesihatan mental dan fizikal rakyat serta aktiviti ekonomi negara.

25. Penerima vaksin lengkap dapat mengukuhkan sistem pertahanan badan terhadap jangkitan virus Covid-19 dan melindungi diri daripada mendapat gejala jangkitan yang lebih teruk, serta mampu mengurangkan kadar kebolehjangkitan kes positif Covid-19 sebanyak 50 peratus.

26. Dalam tempoh enam minggu kebelakangan ini, terdapat trend penurunan kadar kemasukan ke wad dan unit rawatan rapi (ICU) di Hospital Sungai Buloh bagi warga emas berusia 60 tahun ke atas. Situasi ini menunjukkan pemberian vaksin kepada kumpulan warga emas di fasa 2 PICK yang dilaksanakan sejak 19 April 2021 telah mula menghasilkan impak yang positif dalam konteks kesihatan.

27. Begitu juga bagi petugas-petugas KKM yang telah menerima vaksin Covid-19 sejak Program Imunisasi Covid-19 Kebangsaan (PICK) dimulakan pada 24 Februari 2021. Seramai 246,242 petugas telah menerima vaksinasi lengkap dan didapati hanya 4,635 (1.88%) dijangkiti Covid-19. Daripada jumlah kes positif tersebut, 4,625 (99.78%) hanya mengalami gejala ringan atau tidak bergejala.

Manakala hanya 7 kes (0.15%) adalah kategori 3 dan 3 kes (0.06%) adalah kategori 4. Tiada dalam kalangan mereka yang mengalami jangkitan Covid-19 kategori 5 yang memerlukan bantuan pernafasan.

28. Sehubungan itu, Kerajaan bersetuju memberikan kemudahan KUARANTIN dan PERJALANAN untuk individu yang telah menerima vaksinasi lengkap di seluruh negara dan terpakai ke atas semua fasa di dalam Pelan Pemulihan Negara.

a. Kemudahan-kemudahan yang dimaksud secara amnya adalah seperti berikut:

i. Pengembara warganegara dan bukan warganegara yang mempunyai kediaman di Malaysia (termasuk PR dan Malaysia MY Second Home) yang pulang atau tiba dari luar negara dan telah mendapat vaksin dos lengkap, DIBENARKAN menjalani kuarantin wajib di rumah dan diberikan Perintah Pengawasan Dan Pemerhatian Di Rumah (HSO) digital.

ii. Pasangan suami isteri jarak jauh yang telah mendapat vaksin dos lengkap dibenarkan rentas daerah atau negeri untuk bertemu pasangan masing-masing.

iii. Ibu bapa yang telah mendapat vaksin dos lengkap dibenarkan merentas daerah dan negeri untuk berjumpa anak di bawah umur 18 tahun.

29. Saya juga amat memahami permintaan saudara dan saudari untuk kembali menunaikan solat di masjid dan surau. Sehubungan itu, kerajaan bersetuju supaya aktiviti solat sahaja DIBENARKAN di masjid dan surau bagi Jemaah yang telah menerima vaksinasi lengkap. Kemudahan ini juga terpakai ke atas semua fasa dalam Pelan Pemulihan Negara

a. Pihak masjid dan surau perlu pastikan SOP berkaitan protokol kesihatan awam seperti pemakaian pelitup muka, penjarakan fizikal dan juga pastikan jemaah terus pulang setelah selesai solat.

b. Jemaah yang hadir untuk menunaikan solat MESTI menunjukkan kepada petugas masjid dan surau sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

c. Kemudahan ini juga diberikan kepada penganut bukan Islam untuk menghadiri rumah-rumah ibadat.

d. Pelaksanaan kemudahan ini adalah tertakluk kepada Pihak Berkuasa Agama Negeri dan Kementerian Perpaduan Negara bagi Rumah Ibadat Selain Islam.

Saudara dan Saudari sekalian,

30. Kerajaan juga bersetuju memberikan kemudahan-kemudahan bagi SEKTOR SOSIAL kepada individu yang telah menerima vaksinasi lengkap dan menetap di negeri-negeri dalam Fasa 2 dan seterusnya.

31.Kemudahan-kemudahan tersebut secara amnya adalah seperti berikut:

a. Rentas daerah DIBENARKAN

i. Individu yang ingin melakukan perjalanan rentas daerah MESTI menunjukkan kepada petugas keselamatan di sekatan jalan raya sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

b. Aktiviti dine-In DIBENARKAN

i. Jika dibandingkan dengan aktiviti sosial lain, aktiviti dine-in sememangnya mempunyai risiko yang lebih tinggi. Ini kerana pelitup muka akan dibuka ketika makan dan juga ketika berbual dengan teman semeja. Ini mendedahkan individu tersebut kepada jangkitan Covid-19.

ii. Sehubungan itu, saya ingin menasihatkan orang ramai untuk dinein apabila perlu sahaja dan tidak meluangkan masa yang terlalu lama. Orang ramai juga dinasihatkan untuk take-away jika situasi mengizinkan. Pilihlah premis yang mempunyai sistem pengudaraan yang baik dan terbuka.

iii. Saya juga ingin menyarankan kepada pengusaha-pengusaha premis kedai makan supaya menyediakan lebih banyak ruang tempat makan di bahagian luar premis bagi pengudaraan yang lebih baik. Kita faham bahawa risiko penyebaran virus Covid-19 adalah jauh lebih tinggi di dalam premis berbanding di luar.

iv. Pemilik premis kedai makan perlu pastikan mereka yang memasuki premis untuk dine-in MESTI menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

v. Bagi pasangan yang telah menerima vaksinasi lengkap dan ingin membawa anak-anak berusia 17 tahun dan ke bawah untuk dine-in di premis kedai makan, pastikan anak-anak anda mematuhi SOP yang ketat.

c. Aktiviti sukan dan riadah tanpa sentuhan fizikal dan bukan berkumpulan (outdoor) DIBENARKAN

i. Aktiviti sukan dan rekreasi amat penting bagi memastikan tahap kesihatan minda dan kecergasan fizikal yang baik. Oleh itu, aktiviti ini dibenarkan dengan mematuhi penjarakan fizikal dan dilakukan di kawasan terbuka (outdoor) termasuk separa terbuka bermula jam 6.00 pagi hingga 10.00 malam.

ii. Aktiviti dine-in di restoran atau kafe di premis club house adalah DIBENARKAN selaras dengan kebenaran dine-in. Pemilik premis perlu pastikan mereka yang memasuki premis untuk dine-in MESTI menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

iii. Operasi bilik persalinan atau bilik mandi di premis club house adalah TIDAK DIBENARKAN. Ini bagi mengelakkan perkumpulan selepas bersukan dan mengurangkan risiko jangkitan.

iv. Aktiviti yang dibenarkan adalah seperti jogging, senaman, taichi, berbasikal, skateboarding, memancing, ekuestrian, memanah, mendaki, tenis (single), badminton (single), golf, permotoran dan seumpamanya.

d. Aktiviti pelancongan dalam negeri yang sama DIBENARKAN melibatkan homestay dan hotel.

i. Pengusaha homestay dan hotel perlu pastikan mereka yang ingin memasuki premis MESTI menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

32. Kesemua kemudahan yang saya umumkan hari ini akan mula berkuatkuasa pada SELASA, 10 OGOS 2021. Perincian bagi kemudahan-kemudahan yang baru saya umumkan ini akan dikeluarkan oleh Majlis Keselamatan Negara (MKN) dalam waktu yang terdekat.

33. Kemudahan-kemudahan SEKTOR EKONOMI sedang dibincang dan dipertimbangkan di peringkat Sidang Khas MKN dan akan saya umumkan dalam waktu terdekat.

Saudara saudari yang saya kasihi,

34. Kemudahan-kemudahan ini bukanlah bermakna kita boleh mengabaikan SOPSOP yang telah ditetapkan. Kemudahan dine-in dan aktiviti sukan terutamanya, adalah lebih berisiko bagi seseorang individu itu dijangkiti virus Covid-19.

35. Saya telah mengarahkan YB Menteri Dalam Negeri sebagai Pengerusi Jawatankuasa Koordinasi Penguatkuasaan dan Pematuhan SOP Covid-19, memastikan kementerian-kementerian dan agensi yang bertanggungjawab untuk mempergiatkan aktiviti penguatkuasaan dan pemantauan ke atas kemudahankemudahan yang diberikan.

36. Ingin saya tegaskan bahawa setiap kementerian dan agensi yang memantau kemudahan-kemudahan tersebut, termasuk pemilik premis, MESTILAH BERTANGGUNGJAWAB SEPENUHNYA ke atas pelaksanaan kemudahan yang diberikan bagi memastikan ia dilaksanakan mengikut peraturan serta garis panduan yang telah ditetapkan dan mengelakkan mudarat.

37. Langkah untuk mengawal pandemik ini juga memerlukan usaha bersepadu pihak Kerajaan dan masyarakat. Individu, ketua komuniti dan perniagaan perlu berwaspada dalam mengambil langkah berjaga-jaga untuk mencegah penularan virus ini.

38. Dalam pada kemudahan-kemudahan ini diberikan, Kerajaan juga akan memastikan strategi tindakan kesihatan awam yang ketika ini berada di atas landasan yang tepat terus dilaksanakan sebaiknya terutama menerusi ujian saringan, pengesanan kontak rapat, langkah pengasingan, serta peningkatan keupayaan penjagaan kesihatan dan pilihan rawatan yang lebih luas.

39. Kerajaan tidak akan teragak-agak untuk menarik semula kemudahan-kemudahan yang telah diberikan sekiranya berlakunya ketidakpatuhan terhadap garis panduan serta SOP-SOP yang telah ditetapkan.

40. Jika berlakunya jangkitan di premis yang menikmati kemudahan-kemudahan ini, KKM terutamanya akan segera mengambil langkah sewajarnya termasuk melakukan penilaian semula risiko serta tidak menolak kemungkinan menutup serta-merta premis atau kawasan yang terlibat selain mengeluarkan kompaun kepada pihak yang dikenalpasti melanggar SOP.

41. Kita sebagai rakyat Malaysia mempunyai tanggungjawab bersama dalam usaha mengatasi pandemik Covid-19 ini. Sememangnya, kemudahan ini adalah bukti kepercayaan Kerajaan bahawa rakyat yang sudah menerima vaksinasi lengkap boleh membuat penimbangan risiko kendiri yang rasional dan bijaksana dalam menghadapi ancaman virus Covid-19 yang kini sudah berleluasa di dalam komuniti kita. Insya-Allah Kita Menang Bersama.

42. Sekian, Wabillahi al-taufiq wal hidayah wassalamu’alaikum wa rahmatullahi wa barakatuh.

YAB Tan Sri Dato’ Haji Muhyiddin bin Haji Mohd Yassin
Perdana Menteri Malaysia
8 Ogos 2021


Kelantan lebih bahagia daripada Selangor bawah PH: Timbalan MB

Kedudukan kelima Kelantan dalam Indeks Kebahagiaan Malaysia (MHI) 2021 adalah bukti betapa gembira dan berpuas hati rakyatnya “walaupun ada masalah”, menurut Timbalan Menteri Besar Datuk Mohd Amar Nik Abdullah.

Ini katanya, menunjukkan bahawa kedua-dua Kelantan dan negeri jiran Terengganu di bawah pemerintahan PAS mengatasi lebih banyak negeri “maju” seperti Selangor di bawah gabungan Pakatan Harapan (PH).

“Kami adalah antara negeri yang gembira. Gembira bermakna rakyat puas hati, rakyat gembira walaupun ada masalah. Itulah sebabnya kita termasuk dalam indeks kebahagiaan.

“Kami mendapat markah 7.0, sedikit berbeza daripada 7.2 Terengganu. Berbanding dengan Selangor 5.0, ia jauh berbeza. Itu negeri yang dikatakan cerdik pandai, diperintah Pakatan Harapan, tanah melimpah ruah, negeri kaya, tetapi rakyat tidak senang,” katanya menurut Harakah.

Mohd Amar berkata sejak lebih 30 tahun lalu Kelantan telah melalui perubahan pembangunan fizikal, selain lebih banyak peluang pekerjaan dapat ditawarkan.

Tetapi paling penting katanya, negeri itu telah membangun tanpa adanya kes rasuah dan tidak mengkhianati rakyat, walaupun secara fizikalnya pembangunan itu tidak setanding Pulau Pinang dan Kuala Lumpur.

“Dalam keadaan orang kata pimpinan PAS ni bodoh, puak-puak ustaz ni tak pandai memerintah. Tok alim ni tak ada perancangan. Tapi kita tengok terkini, Jabatan Perangkaan Malaysia sebut kita ni termasuk antara negeri yang bahagia.

“Makna rakyat puas hatilah. Rakyat senanglah. Walaupun ada masalah tapi rakyat puas hati. Maka sebab itulah kita masuk dalam indeks sejahtera,” katanya.


Kes Covid di Arab Saudi naik lebih 1,000, kali pertama sejak Februari

Jumlah kes baharu Covid-19 yang didaftarkan di Arab Saudi pada Rabu (8 Jun 2022) meningkat melebihi paras 1,000 kes, tertinggi sejak Februari lalu.

Kementerian Kesihatan Arab Saudi memaklumkan sebanyak 1,029 kes baharu direkodkan hari ini.

Daripada jumlah itu 341 direkodkan di ibu negara Riyadh, Jeddah (190 kes), Dammam (133 kes), Makkah (48 kes), dan Madinah (41 kes).

Beberapa bandar lain merekodkan kurang daripada 35 kes baharu setiap satu.

Bagaimanapun, Arab Saudi tidak memaklumkan sama ada kes baharu itu turut melibatkan jemaah haji yang kini telah mula tiba di dua Tanah Suci – Madinah dan Makkah – sejak beberapa hari lalu.

Sementara itu, Arab Saudi juga mengumumkan tiga kematian baharu berkaitan Covid-19, menjadikan jumlah keseluruhan kematian kepada 9,163 kes.

Kenyataan yang dikeluarkan hari ini turut memaklumkan 616 pesakit telah pulih daripada Covid-19, menjadikan jumlah keseluruhan kes sembuh sepanjang tempoh wabak itu kepada 756,871 kes.

Lebih daripada 66 juta dos vaksin Covid-19 telah diberikan sejak kempen imunisasi bermula, dengan lebih 25 juta orang telah diberi vaksin sepenuhnya.


Sokongan melonjak, peluang cerah PN bentuk Kerajaan Pusat: Kajian

Perikatan Nasional mempunyai peluang cerah dalam Pilihan Raya Umum Ke-15 (PRU-15), 19 November ini, kerana gabungan itu diunjurkan mendapat sokongan mendadak daripada pengundi Melayu, menurut sebuah pusat kajian pendapat umum.

Namun, usaha lebih keras supaya 70 hingga 80 peratus pengundi Melayu memberi sokongan kepada Perikatan nasional mesti dilakukan.

Pengarah Merdeka Center Ibrahim Suffian berkata jika sokongan Melayu kepada Perikatan Nasional terus berkembang, gabungan itu boleh mengatasi UMNO dan Barisan Nasional (BN) dalam keseluruhan bahagian kerusi Parlimen.

“Pemenang sebenar sokongan yang semakin meningkat terhadap Perikatan Nasional ialah PAS. Parti itu berkemungkinan besar akan menyapu bersih semua kerusi yang terdiri daripada sekurang-kurangnya 70 peratus hingga 80 peratus pengundi Melayu,” katanya.

Beliau berkata demikian ketika sesi webinar bertajuk “Pilihan Raya Umum Akan Datang Malaysia: Pemain, Isu dan Kemungkinan Hasil”, menurut FMT hari ini.

Ibrahim berkata tinjauan yang dijalankan oleh Merdeka Center, yang akan dikeluarkan tidak lama lagi, menunjukkan sentimen media sosial didapati meningkat dalam kalangan pengundi Melayu terhadap Perikatan Nasional.

“Jika Perikatan Nasional mampu memperoleh lebih 50 peratus undi Melayu dalam PRU ini, keputusannya akan membawa maut kepada BN,” katanya sambil menambah bahawa ini akan menyaksikan PAS menggantikan UMNO sebagai parti yang mempunyai sokongan terkuat di kawasan Melayu. .

Beliau berkata sentimen pengundi mencerminkan persepsi bahawa Perikatan Nasional adalah alternatif yang lebih “bersih dan tidak rosak” berbanding BN yang memperjuangkan hak dan kepentingan orang Melayu.

“Pandangan utama dalam kalangan orang Melayu ialah (Pengerusi Perikatan Nasional) Tan Sri Muhyiddin Yassin membayar harga yang mahal untuk bersuara menentang (bekas Perdana Menteri) Datuk Seri Najib Razak mengenai 1MDB,” katanya.

“Dia (Muhyiddin) dilihat sebagai pemimpin yang tidak tercemar.”

Ibrahim menambah, malah terdapat persetujuan tersirat terhadap tindakan Muhyiddin pada Februari 2020, yang membawa kepada kejatuhan kerajaan Pakatan Harapan (PH) selepas 22 bulan memerintah dan kebangkitan pentadbiran Perikatan Nasional.

Perikatan Nasional bertanding di 169 kerusi Parlimen dan 116 kerusi DUN di Perak, Perlis dan Pahang. Di Semenanjung, gabungan itu terdiri daripada Bersatu, PAS dan Gerakan.

Berhubung senario selepas PRU-15, Ibrahim menjelaskan senario paling tidak mungkin ialah BN mampu menubuhkan kerajaan dan bekerjasama dengan PAS serta Gabungan Parti Sarawak (GPS).

Katanya paling berkemungkinan ialah Perikatan Nasional membentuk kerajaan dengan kerjasama GPS dan Gabungan Rakyat Sabah (GPS) serta BN.

Senario kedua, katanya ialah PH boleh cuba menubuhkan kerajaan dengan parti-parti dari Sabah dan BN, serta GPS bagi memperoleh majoriti mudah.


Kaji kedudukan wang negara sebelum Petronas ambil alih Sapura Energy

Kerajaan perlu meneliti terlebih dahulu prestasi kewangan negara walaupun terdapat cadangan supaya Petroliam Nasional Bhd (Petronas) mengambil alih Sapura Energy Bhd (Sapura Energy) untuk mengelak daripada syarikat perkhidmatan minyak dan gas (O&G) itu diisytihar muflis.

Menteri di Jabatan Perdana Menteri (Ekonomi) Datuk Seri Mustapa Mohamed berkata pertimbangan lebih teliti terhadap cadangan itu perlu dibuat berikutan industri minyak dan gas merupakan satu industri strategik, dan Sapura Energy merupakan sebuah syarikat perkhidmatan minyak dan gas kedua terbesar di dunia.

“Jadi bantuan itu (cadangan) walaupun tidak melibatkan wang kerajaan, namun Petronas milik kerajaan maka kerajaan perlu melihat lebih teliti sebelum keputusan diambil.

“Kita sedia maklum banyak lagi syarikat kecil dan sederhana dalam industri turut terjejas dan Sapura Energy antara syarikat besar yang terjejas,” katanya kepada pemberita selepas Majlis Perasmian Jambatan Sungai Nibong, Kuala Balah di sini hari ini.

Cadangan pengambilalihan Sapura Energy oleh Petronas itu disyorkan oleh bekas Perdana Menteri Datuk Seri Najib Tun Razak ketika program Debat Perdana di Pusat Pelancongan Malaysia (MATIC), Kuala Lumpur baru-baru ini.

Mustapa berkata syarikat kecil dan sederhana telah melakukan perjumpaan dengannya dan menceritakan masalah yang dihadapi khususnya apabila harga minyak merudum sejak penularan Covid-19.

“Kita faham mereka menghadapi masalah, kita faham industri ini strategik, ramai pekerja dan ada banyak syarikat kecil dan sederhana. Saya telah berjumpa mereka, mereka juga memohon bantuan daripada kerajaan, jadi apabila kita mahu mengambil tindakan, kita perlu melihat keseluruhannya,” katanya.

Sementara itu mengulas mengenai Jambatan Sungai Nibong yang dirasmikannya hari ini, Mustapa yang juga Ahli Parlimen Jeli berkata penantian 40 tahun 6,000 penduduk Kampung Kuala Balah kini berakhir apabila kerajaan meluluskan pembinaan jambatan bernilai RM10.17 juta itu.

“Projek membina Jambatan Sungai Nibong sepanjang 237 meter itu sudah bermula sejak Mac lepas dan dijangka siap pada Mac 2024..

“Jambatan yang menghubungkan Kuala Balah dengan kawasan ladang itu amat penting bagi meningkatkan sosioekonomi penduduk setempat serta memudahkan mereka mengeluarkan hasil getah dan kelapa sawit,” katanya.


PH, BN cuba sembunyi kekecewaan penyokong setelah langgar janji PRU

Pakatan Harapan (PH) dan Barisan Nasional (BN) cuba menyembunyikan sentimen kekecewaan dan ketidakpuasan hati penyokong serta akar umbi mereka, setelah kedua-duanya bergabung dengan melanggar janji yang dibuat pada Pilihan Raya Umum Ke-15 (PRU-15) lalu.

Setiausaha Perhubungan PAS Selangor, Roslan Shahir Datuk Mohd Shahir berkata hakikatnya apa yang berlaku kini ialah kekecewaan dan ketidakpuasan hati itu sedang membuak-buak mendidih dan bakal meletup pada Pilihan Raya Negeri (PRN) di enam negeri dijadual Jun atau Julai nanti.

Mengambil contoh di Selangor, beliau melihat akar umbi dan penyokong UMNO kecewa apabila Presiden, Datuk Seri Ahmad Zahid Hamidi dan Majlis Tertinggi (MT) membuat keputusan membantu Pengerusi PH, Datuk Seri Anwar Ibrahim membentuk kerajaan selepas PRU-15 lalu, bertentangan dengan keputusan perhimpunan parti itu.

Katanya mereka rata-rata mengharapkan Zahid akan bersetuju membantu Perikatan Nasional (PN) yang menguasai suara Melayu Islam membentuk kerajaan, tetapi apabila sebaliknya tawaran PH pula yang diterima dan tangan DAP yang disambut, ramai yang marah.

“Selain itu mereka turut kecewa apabila bekas Pengerusi Perhubungan UMNO Selangor, Tan Sri Noh Omar yang banyak berjasa pada rakyat dan negeri itu digugurkan daripada mempertahankan kerusi Parlimennya di Tanjong Karang dan kemudiannya dipecat daripada UMNO.

“Bagi penyokong PH di Selangor pula, tindakan pimpinan mereka bersetuju berkerjasama dengan BN dan UMNO yang sebelum ini mereka dakwa sebagai penyamun dan perompak sesungguhnya meletakkan mereka dalam keadaan tidak selesa.

“PH berkempen dengan slogan antirasuah dan integriti tetapi sebaliknya dengan mudah boleh menerima sokongan UMNO yang mereka kritik semata-mata kerana kuasa. Di mana perginya perjuangan dan semngat Reformasi dahulu?,” katanya dalam satu kenyataan.

Roslan berkata pengurusan kerajaan negeri Selangor yang lemah dan tidak tersusun berbanding pada zaman Allahyarham Tan Sri Abdul Khalid Ibrahim juga mula menghilangkan keyakinan rakyat terhadap PH.

Katanya banyak skim dan insentif yang membela kebajikan rakyat diperkenalkan ketika pemerintahan Khalid dahulu kini sewenang-wenangnya dihapus atau dipotong oleh kerajaan negeri.

“Isu infrastruktur serta kemudahan awam,bekalan air yang sering terputus, banjir dan sampah serta kelemahan pengurusan cerun dan tanah tinggi terus menghantui rakyat negeri ini.

“Kerajaan negeri seakan tidak mampu mencari penyelesaian yang tuntas dan kekal selain mengambil langkah “ad hoc” yang tidak menangani masalah sebenar,” tambah beliau lagi.

Oleh itu, katanya jika Kerajaan Persekutuan kini dikuasai PH-BN, sudah tiba masanya rakyat Selangor bertukar angin memilih PN memerintah kerajaan negeri Selangor demi memastikan semak dan imbang yang berkesan dan memanfaatkan rakyat pada jangka masa panjang.

“Serahlah pula kerajaan negeri kepada PN agar kedua-dua kerajaan Persekutan dan negeri dapat bersaing secara sihat demi kepentingan rakyat. PN Selangor sama ada daripada PAS mahupun Bersatu punya barisan kepimpinan yang layak, cekap dan berpengalaman untuk memimpin dan mentadbir negeri ini,” tegas beliau.

Menanti angin perubahan di tiga negeri PH, apakah ada kejutan?


Kepimpinan, kestabilan politik di sebalik fasa peralihan endemik

Kehidupan normal kini hampir boleh dinikmati setelah Malaysia mula melangkah masuk ke Fasa Peralihan Ke Endemik semalam (1 April), yang menyaksikan rakyat semakin bebas daripada sekatan yang membelenggu kehidupan akibat pandemik Covid-19.

‘Kemerdekaan’ yang dikecapi hari ini tidak datang bergolek, selepas rakyat terpaksa mengehadkan aktiviti sebelum ini ekoran pelaksanaan Perintah Kawalan Pergerakan (PKP), yang bermula pada 18 Mac 2020.

Kerjasama rakyat dalam mematuhi prosedur operasi standard (SOP) serta bersama-sama kerajaan menjayakan Program Imunisasi Covid-19 Kebangsaan (PICK), membawa kejayaan ke arah transisi negara memasuki Fasa Peralihan Ke Endemik, lapor Bernama.

Kejayaan ini juga dicapai menerusi teraju Perdana Menteri Datuk Seri Ismail Sabri Yaakob, berjaya menstabilkan negara yang sebelum itu bergelut dengan peningkatan kes harian Covid-19, serta dilanda krisis politik.

Negara melalui pertukaran kepimpinan utama, telah menyaksikan tiga perdana menteri silih berganti selepas Pilihan Raya Umum ke-14.

Meskipun bukan Presiden UMNO, beliau berjaya mendapat kepercayaan 114 ahli Dewan Rakyat untuk dilantik sebagai perdana menteri kesembilan, sekali gus menjadi sandaran untuk mengakhiri polemik politik dan membawa Malaysia keluar daripada wabak Covid-19 serta memacu semula ekonomi negara.

Ismail Sabri bukan sahaja berjaya menyatukan rakyat menerusi gagasan Keluarga Malaysia, malah turut mengajak seteru politik untuk bersama-sama dengannya dalam memulih dan mengeluarkan negara daripada ‘dirantai’ pandemik Covid-19.

Bukan omong kosong, Perdana Menteri mengilhamkan satu solusi jangka panjang dengan mewujudkan Memorandum Persefahaman (MoU) Transformasi dan Kestabilan Politik, demi memastikan pentadbiran negara berjalan lancar dan kebajikan rakyat terus terbela.

Ditandatangani 13 Sept lepas, MoU antara kerajaan dan Pakatan Harapan itu berjaya membentuk satu kerjasama dwipartisan, yang bukan sahaja fokus kepada pemulihan negara malah berjaya meluluskan beberapa dasar penting hala tuju negara.

Dalam tempoh tujuh bulan Ismail Sabri menerajui negara, kepimpinannya terserlah apabila kestabilan politik semakin mengukuh, ekonomi negara mencatatkan pertumbuhan positif, satu demi satu sekatan diperkenalkan untuk mencegah penularan Covid-19 telah ditarik semula, dan rakyat kini bebas bergerak serta menjalani aktiviti ekonomi.

Dengan kejayaan PICK serta kestabilan politik yang dicapai, Ismail Sabri mengumumkan negara akan melalui strategi keluar dan fasa sementara, sebelum beralih ke fasa endemik yang tertakluk kepada pengumuman Pertubuhan Kesihatan Dunia (WHO).

Hari ini kita menyaksikan banyak kemudahan dinikmati rakyat antaranya daripada 181 SOP di bawah Pelan Pemulihan Negara (PPN), kini telah dipermudahkan kepada hanya satu SOP dan sembilan garis panduan dalam menuju kepada kehidupan normal.

Pembukaan pintu sempadan negara, memastikan penyatuan semula keluarga merupakan berita baik terutamanya menjelang Ramadan dan sambutan Aidilfitri, selain berupaya melonjakkan kembali ekonomi negara khususnya sektor pelancongan.

Menerusi langkah-langkah ini, hasrat Ismail Sabri untuk memulihkan semula keadaan negara ini seperti dikongsi dalam ucapan sulungnya selaku perdana menteri, kini hampir pasti menjadi kenyataan.


APMM aktifkan operasi cari bot bawa 13 pemancing, kru

Agensi Penguatkuasaan Maritim Malaysia (APMM) Terengganu hari ini mengaktifkan operasi mencari dan menyelamat (SAR) sebuah bot yang membawa 10 pemancing dan tiga kru termasuk tekong yang dikhuatiri hilang di perairan Besut.

Pengarah Maritim Negeri Terengganu Kepten Maritim Muhammad Suffi Ramli berkata bot pendaftaran KNF 7040 itu keluar dari Jeti Pengkalan Kubu di Kuala Besut pada 10 pagi Sabtu lepas (25 Jun).

“Bot tersebut sepatutnya pulang semalam tetapi hingga kini masih tidak pulang dan gagal dihubungi.

“Pusat Penyelaras Mencari dan Menyelamat Maritim (MRSC) Kuantan telah mengaktifkan SAR pada 11.45 pagi tadi bagi mengesan bot tersebut. Kapal Maritim Redang digerakkan ke kawasan dipercayai bot tersebut selalu memancing di sekitar pelantar,” katanya dalam kenyataan hari ini.

Difahamkan bot tersebut tiada peralatan seperti radio atau satelit komunikasi, katanya.

Beliau berkata MRSC Kuantan juga telah berhubung dengan Pusat Komunikasi Petronas dan Exxon Mobil bagi hebahan mengenai bot tersebut.

“Maritim Malaysia menyeru kepada semua komuniti laut dan orang ramai yang mempunyai sebarang maklumat mengenai kejadian ini dapat menghubungi talian MERS 999 atau Pusat Operasi Maritim Kuala Terengganu melalui talian 09-6224357,” katanya. – Bernama


Pelik, Najib sudah dihukum tapi masih tak jalani hukuman: Dr M

Ia suatu yang luar biasa walaupun Datuk Seri Najib Razak sudah dijatuhi hukuman penjara terhadap sabitan kes mahkamahnya tetapi masih tidak menjalani hukuman tersebut, kata Tun Dr Mahathir Mohamad.

Dr Mahathir mempertikai keistimewaan diberikan kepada bekas Presiden UMNO itu yang masih bebas tidak disumbat ke penjara walaupun sudah didapati bersalah, sebaliknya kerajaan membenarkannya ke luar negara.

“Mahkamah mendapati Perdana Menteri Keenam bersalah. Itu keputusan mahkamah.

“Selagi ia tidak didapati tidak bersalah, ia bersalah. Ia patut jalan hukuman. Ada rakyat Malaysia yang belum pun dicaj telah dimasuk dalam tahanan, kenapa tidak orang yang sudah pun dihukum salah menjalani hukuman. Dibenar keluar negara pula,” kata mantan Perdana Menteri dua kali itu di Dewan Rakyat hari ini.

Untuk rekod, Najib sudah dijatuhi hukuman 12 tahun penjara dan denda sebanyak RM210 juta bagi beberapa pertuduhan berkaitan RM42 juta dana SRC International.

Bagaimanapun, Najib diberikan penangguhan hukuman selepas membuat rayuan terhadap sabitan kesnya yang sedang berjalan di Mahkamah Rayuan.

Baru-baru ini, permohonan Najib untuk mendapatkan pasport antarabangsanya mendapat kebenaran mahkamah atas alasan mahu melawat anak perempuannya bersalin di Singapura.

Pemimpin pembangkang menyindir alasan Najib tersebut dengan melabelnya sebagai ‘mak bidan’ yang menyebabkan beliau marah dengan kritikan tersebut.

Dr Mahathirjuga beberapa kali mempertikaikan penangguhan proses rayuan di mahkamah selain turut mengkritik keputusan yang membenarkannya dan beberapa kenamaan lain untuk melakukan perjalanan ke luar negara, termasuk isteri Najib, Datin Seri Rosmah Mansor.

“Sudah hampir satu tahun rayuan dibuat. Tetapi belum ada keputusan dibuat.

“Dengan izin ‘Justice delayed is justice denied’,” tambahnya.

Sebelum ini, Dr Mahathir membidas Najib sebagai penjenayah VIP pertama negara yang mendapat layanan istimewa dari kerajaan yang sedang dipimpin Perdana Menteri Datuk Seri Ismail Sabri Yaakob yang juga satu parti dengan Najib iaitu UMNO.


Polis jumpa tisu mayat model dalam periuk sup, kepala masih hilang

Polis Hong Kong belum menemukan kepala, badan dan tangan model, Abby Choi, 28, yang dibunuh kejam dipercayai didalangi bekas bapa mentuanya yang kini telah ditangkap bersama beberapa yang lain.

Superintendant Alan Chung berkata mayat model itu ditemukan di sebuah rumah yang dipercayai dijadikan tempat untuk menyembelih dan memotong, sebelum sebahagian badannya dimasukkan ke dalam peti sejuk.

“Polis menemui dua kaki di dalam peti sejuk, serta kad pengenalan, kad kredit, dan barang-barang lain mangsa, selepas memecah masuk ke dalam rumah yang disewa oleh bekas bapa mentua model itu pada petang Jumaat.

“Tisu manusia ditemui dalam periuk sup – tetapi polis masih belum menemui kepala, sebahagian badan dan tangan mangsa.

“Rumah di kampung Lung Mei – sebuah perkampungan tepi pantai kira-kira setengah jam pemanduan dari pusat bandar – dilengkapi dengan gergaji elektrik dan penggiling daging yang telah digunakan untuk mengisar daging manusia, kata Chung.

Bekas suami Abby, seorang lelaki berusia 28 tahun bernama Kwong, telah ditangkap pada petang Sabti atas tuduhan membunuh, ketika dia cuba melarikan diri dari bandar dengan bot, menurut polis.

Bapa, ibu dan abang lelaki itu telah ditahan atas tuduhan yang sama sehari sebelumnya.

Abby Choi pertama kali dilaporkan hilang pada Rabu. Dia didakwa kali terakhir dilihat oleh abang bekas suaminya, yang juga bekerja sebagai pemandunya.

Polis berkata, keluarga itu sebelum ini berbohong untuk mengelirukan penyiasat.

Kini, polis menyatakan kemungkinan motif pembunuhan model yang sedang meningkat naik itu yang menghiasi muka depan majalah di Monaco bulan ini, adalah berkaitan wang.

Pihak berkuasa percaya Abby mempunyai pertikaian kewangan dengan bekas suaminya dan keluarganya mengenai hartanah berharga 100 juta dolar Hong Kong, di mana dia merancang untuk menjualnya.

Chung berkata: “Kami percaya mangsa dan keluarga bekas suaminya mempunyai banyak pertikaian kewangan melibatkan jumlah yang besar.

“Seseorang tidak berpuas hati dengan cara mangsa mengendalikan asetnya, yang menjadi motif untuk membunuh.” – Agensi


Empat lagi saksi akan dipanggil dalam perbicaraan 1MDB dihadapi Najib

Pihak pendakwaan dalam perbicaraan 1Malaysia Development Berhad (1MDB) Datuk Seri Najib Tun Razak hari ini memberitahu Mahkamah Tinggi di sini ia akan memanggil sekurang-kurangnya empat lagi saksi untuk memberi keterangan termasuk bekas peguam 1MDB Jasmine Loo Ai Swan.

Timbalan Pendakwa Raya Ahmad Akram Gharib berkata selain Loo, tiga lagi saksi adalah penganalisis Bank Negara Malaysia, dua pegawai penyiasat Suruhanjaya Pencegahan Rasuah Malaysia (SPRM) dan polis, menurut laporan Bernama.

Beliau berkata demikian ketika hakim perbicaraan Datuk Collin Lawrence Sequerah bertanya kepada pihak pendakwaan berapa ramai lagi saksi yang akan dipanggil sekiranya saksi pendakwaan ke-46 iaitu bekas Gabenor Bank Negara (BNM) Tan Sri Zeti Akhtar Aziz selesai memberi keterangan.

Pada 12 Julai lepas, Menteri Dalam Negeri Datuk Seri Saifuddin Nasution Ismail mengesahkan Loo telah ditahan oleh polis pada 7 Julai untuk membantu siasatan berhubung penyelewengan dana 1MDB.

Hari ini, peguam utama Najib Tan Sri Muhammad Shafee Abdullah memberitahu mahkamah bahawa beliau mahu menangguhkan pemeriksaan balas ke atas Zeti.

Beliau membuat permohonan itu (tangguh pemeriksaan balas) selepas Zeti memberi keterangan bahawa beliau bertemu bekas Pengarah Urusan Kumpulan AmBank Ashok Ramamurthy sekali, selepas beliau mengambil alih jawatan itu, apabila Cheah Tek Kuang (bekas Pengarah Bukan Eksekutif AmBank) memperkenalkan kepadanya semasa kunjungan hormat.

Zeti menafikan dakwaan Muhammad Shafee bahawa Ashok telah menghantar kepadanya kemas kini mengenai akaun Najib.

Beliau mengulangi keterangannya sebelum ini bahawa beliau telah memaklumkan kepada Cheah semasa pertemuan pertama mereka pada 2011 bahawa apa-apa berkaitan dengan akaun Najib harus ditujukan kepada timbalan gabenor BNM ketika itu.

Pada ketika ini, Muhammad Shafee membuat permohonan kepada Hakim Sequerah untuk meminta kenyataan yang didakwa direkodkan oleh SPRM daripada Ashok di Singapura.

Peguam itu kemudian berkata beliau mahu pemeriksaan balas ke atas Zeti dihentikan, sementara menunggu permohonannya.

“Yang Arif, saya ingin menyoal pegawai penyiasat berhubung kenyataan yang didakwa ini. Saya juga mahu memanggil semula Cheah,” katanya.

Susulan itu, Ahmad Akram mencelah dengan berkata tiada kenyataan “secara rasmi atau tidak rasmi” yang beliau tahu ketika ini kerana Ashok bukanlah seorang daripada saksi yang dipertimbangkan oleh pihak pendakwaan dalam perbicaraan itu.

Hakim kemudian meminta Zeti untuk hadir ke mahkamah pada tarikh yang ditetapkan kemudian.

Najib, 70, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan bersambung esok.


36 kematian akibat Covid-19 semalam, Selangor catat 12 kes

Lapan negeri dan Wilayah Persekutuan tidak merekodkan kes kematian akibat Covid-19 dalam tempoh 24 jam semalam, menurut Kementerian Kesihatan (KKM) menerusi laman sesawangnya, Covidnow, hari ini.

Negeri dan Wilayah Persekutuan yang tidak mencatat kes kematian semalam ialah Johor, Melaka, Perlis, Pulau Pinang, Sabah, Sarawak, Labuan dan Putrajaya.

Bagaimanapun, dalam tempoh itu sebanyak 36 kematian baharu direkodkan, termasuk dua yang meninggal dunia sebelum sempat menerima rawatan di hospital atau kes BID, menjadikan kumulatif sebanyak 31,428 kes, termasuk 6,340 kes BID.

Daripada kematian baharu yang direkodkan di lapan negeri lain semalam, Selangor mencatat jumlah tertinggi dengan 12 pesakit meninggal dunia akibat komplikasi Covid-19, termasuk dua kes BID.

Jumlah itu menjadikan kumulatif kematian di Selangor meningkat kepada 9,941 kes, termasuk 2,107 kes BID, lapor KKM.

Pada masa sama, Selangor mencatat 784,716 kumulatif kes positif, dengan 763,218 pesakit telah sembuh, dan 11,557 kes masih aktif.

Daripada jumlah kes aktif itu, 10,464 pesakit menjalani kuarantin di rumah; 278 ditempatkan di PKRC; 759 dimasukkan ke hospital; dan 56 dirawat di unit rawatan rapi (ICU) dengan 37 daripadanya memerlukan alat bantuan pernafasan.

Sementara itu, bagi negeri-negeri lain, Kuala Lumpur merekodkan lima kematian, diikuti masing-masing empat di Kelantan serta Perak; masing-masing tiga di Kedah, Negeri Sembilan serta Pahang; dan dua kes di Terengganu.

Sehingga semalam, negara merekodkan 2,750,516 kumulatif kes positif, namun 2,677,406 pesakit telah sembuh, manakala 41,682 kes lagi masih aktif.

Menurut KKM, daripada jumlah itu seramai 34,781 pesakit menjalani kuarantin di rumah; 3,065 ditempatkan di PKRC; 3,548 dimasukkan ke hospital; dan 288 pesakit lagi dirawat di ICU dengan 162 daripadanya memerlukan alat bantuan pernafasan.

Dari segi penggunaan kemudahan di hospital, 36.4 peratus alat bantuan pernafasan digunakan; katil ICU (54.4 peratus); katil hospital (63.3 peratus); dan PKRC 18.3 peratus.


Tangguh ziarah raya, elak jadi punca kematian orang lain: Tun M

Bekas Perdana Menteri, Tun Dr Mahathir Mohamad berkata sikap rakyat yang gagal mematuhi prosedur operasi standard (SOP) menjadi antara punca peningkatan jangkitan Covid-19 sekarang ini.

Beliau berkata keadaan itu bukan sahaja berlaku di bazar Ramadan, malah ketika menunaikan solat Jumaat di masjid.

“Walaupun kita sembahyang Jumaat kita duduk dengan penjarakan fizikal dan pakai pelitup muka, tetapi sebelum dan selepas supaya tiada jarak ketika berjalan.

Oleh itu, saya tidak pergi solat Jumaat sebab ramai mendekati saya dan bertanya khabar. Terima kasih kerana ambil berat tetapi hakikatnya mereka berdekatan dengan saya.

“Begitu dengan bazar, kalau pergi akan orang dekati saya dan bergambar. Jadi bila kita adakan bazar Ramadan, didapati jumlah meningkat sebab ini kerana masing-masing tidak jauh antara satu sama lain,” katanya dalam kenyataan khas Covid-19 yang disiarkan dalam Facebook beliau hari ini.

Sehubungan itu, Dr Mahathir mengingatkan semua pihak supaya mengambil iktibar penularan satu kes Covid-19 yang melibatkan seorang individu sehingga menyebabkan 2,000 jangkitan dan 20 kematian di sebuah negeri baru-baru ini.

Beliau juga menggesa semua pihak tanpa mengira latar belakang dan pandangan politik untuk mengambil serius terhadap situasi yang berlaku pada hari ini dan meminta mereka agar duduk di rumah termasuk tidak melakukan aktiviti ziarah sempena Aidilfitri minggu ini.

Katanya, semua untuk mematuhi SOP ditetapkan kerajaan seperti pemakaian pelitup muka, penjarakan fizikal dan duduk di rumah seperti mana pernah dilakukan sewaktu Perintah Kawalan Pergerakan (PKP) pada awal Mac sehingga berjaya mengurangkan kes kepada dua digit.

“Itu bukanlah satu lawatan yang baik kerana mungkin kita akan dijangkiti ataupun mereka akan dijangkiti kerana kita membuat lawatan.

“Kita perlu sabar hari raya tahun ini kerana kita ingin melihat penyakit ini dikurangkan dengan tindakan kita,” katanya.


MEASAT-3D tambah baik capaian Internet ke langit Malaysia Khamis

Satelit MEASAT-3d yang akan dilancar Khamis (23 Jun 2022) bakal menambah baik dengan ketara perkhidmatan Internet dan kadar ketersambungan capaian Internet terutamanya di kawasan luar bandar.

Ketua Pegawai Operasi MEASAT Satellite Systems Sdn Bhd (MEASAT) Yau Chyong Lim berkata perkara itu membolehkan pihaknya mewujudkan masyarakat inklusif digital dan menyokong aplikasi jalur lebar berkelajuan tinggi antaranya Revolusi Industri 4.0 (IR4.0), Internet Kebendaan (IoT) dan teleperubatan.

“Menerusi MEASAT-3d dan perkhidmatan CONNECTme NOW, kami menyasarkan untuk mengisi kelompangan jalur lebar di lokasi-lokasi yang tidak mempunyai liputan mudah alih 4G, 5G atau fiber di Malaysia bagi menyediakan akses Internet kepada populasi yang terpinggir,” katanya menurut Bernama.

Yau berkata MEASAT-3d akan dilancarkan dari European Spaceport di Kourou, French Guiana yang terletak di Amerika Selatan dan kerajaan Malaysia akan diwakili Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek.

Bersempena pelancaran itu, beliau memaklumkan satu majlis istimewa akan dianjurkan di ibu negara bagi membolehkan para jemputan menonton pelancaran itu secara langsung dan ia dijangka dihadiri tetamu kehormat termasuk Perdana Menteri Datuk Seri Ismail Sabri Yaakob dan Menteri Komunikasi dan Multimedia Tan Sri Annuar Musa.

Yau berkata pelancaran MEASAT-3d dijayakan dengan sokongan K-KOMM, serta Suruhanjaya Komunikasi dan Multimedia Malaysia.

Menurutnya pihak MEASAT menyokong penuh hasrat kerajaan untuk mencapai sasaran akses Internet 100 peratus menjelang 2025 melalui pelan Rangka Tindakan Ekonomi Digital Malaysia (MyDIGITAL) dan melalui sasaran Pelan Jalinan Digital Negara (JENDELA) untuk mendigitalkan negara.

“Dalam jangka masa panjang, ia menjanjikan untuk meningkatkan kualiti hidup semua rakyat Malaysia, termasuk mereka yang tinggal di kawasan paling terpencil di negara ini,” katanya.

Yau memaklumkan MEASAT-3d akan memastikan pertumbuhan berterusan dan kesinambungan perkhidmatan untuk penyiar terkemuka dunia serta televisyen satelit Direct-to-Home (DTH) kepada lebih 20 juta isi rumah di seluruh Malaysia, Indonesia dan India.

Katanya pemilik satelit berkenaan ialah MEASAT, iaitu syarikat tempatan milik penuh warga Malaysia, namun keupayaan perkhidmatan MEASAT-3d adalah luas, iaitu meliputi kawasan Asia Tenggara, Asia Pasifik, Afrika dan Eropah Selatan.

Yau berkata satelit MEASAT-3d, iaitu satelit baharu dan canggih milik MEASAT setakat ini dianggarkan membelanjakan kos RM1.2 bilion.

“MEASAT-3d akan menyertai MEASAT-3a dan MEASAT-3b di hotslot 91.5°E yang menyediakan peningkatan dan lebihan kapasiti untuk perkhidmatan DTH Astro, serta perkhidmatan penyiaran, telekomunikasi dan Internet jalur lebar. Satelit MEASAT-3d mempunyai jangka hayat 18 tahun,” katanya.

MEASAT-3d menggunakan model satelit ‘Eurostar E3000 geostationary satellite’ yang dibina oleh Airbus Defence and Space. Airbus adalah perintis global dalam industri aeroangkasa dan beroperasi dalam sektor pembuatan pesawat komersial, helikopter, pertahanan dan angkasa lepas).

Yau berkata dengan menggunakan kapasiti ‘High Throughput Satellite’ pada MEASAT-3d, MEASAT berupaya meningkatkan daya pemprosesan kapasiti jalur lebar mereka sebanyak 10 kali ganda kepada 30 gigabit per saat (Gbps), sekali gus membolehkan akses kepada jalur lebar berkelajuan tinggi walaupun di kawasan yang terhad atau tiada ketersambungan di darat.

“Internet kelajuan tinggi akan ditambah baik daripada kelajuan muat turun 30 megabit per saat (Mbps) ketika ini kepada 100 Mbps, membolehkan pengguna menstrim kandungan tinggi data seperti video 4K atau 8K.

“MEASAT-3d akan dapat merapatkan jurang digital di kawasan yang tidak diliputi teknologi mobil 4G atau 5G atau gentian di Malaysia,” katanya.

Menurut Yau MEASAT-3d boleh dimanfaatkan untuk menawarkan perkhidmatan data, suara dan video kepada tiga hingga lima peratus populasi (atau kira-kira dua juta rakyat) yang masih belum mempunyai sambungan gentian atau jalur lebar tanpa wayar.


Tak perlu ke mahkamah, rujuk saja Perlembagaan Negeri: Shafie Apdal

Kemelut politik Sabah tidak berkesudahan apabila Parti Warisan Sabah (Warisan) dan UMNO terus cuba membuktikan bahawa Datuk Seri Hajiji Noor tidak layak menjadi Ketua Menteri, berdasarkan undang-undang dan Perlembagaan Negeri.

Presiden Parti Warisan (Warisan), Datuk Seri Shafie Apdal dalam pada itu menegaskan status keabsahan Hajiji sebagai KM tidak perlu dibawa ke mahkamah untuk ditentukan.

Sambil menambah semua fakta jelas dinyatakan dan termaktub dalam Perlembagaan Negeri, bekas KM Sabah ke-15 itu juga menegaskan tiada keperluan untuk membentangkan usul undi percaya terhadap keabsahan Hajiji dalam sidang khas Dewan Undangan Negeri (DUN), esok (10 Januari 2023).

“Ketika saya menjadi Ketua Menteri, kita bawa usul undi percaya ke DUN Sabah, saya peroleh dua pertiga (undi percaya) sokongan Ahli Dewan Undangan Negeri (ADUN).

“Kemudian, datang pihak lain, ‘beli’ orang (ADUN) saya, jadi saya terpaksa bubar DUN,” katanya kepada pemberita selepas menerima kunjungan Duta Jepun di Malaysia, Takahashi Katsuhiko di kediamannya di Kota Kinabalu, hari ini.

Semalam Hajiji dalam kenyataannya berkata mana-mana pihak yang tidak berpuas hati dengan keabsahannya yang mendapat sokongan majoriti ADUN boleh membawa masalah itu ke mahkamah.

Menurutnya jika ada pihak yang mempertikaikan kedudukannya sebagai Ketua Menteri mengikut peruntukan Perlembagaan Negeri Sabah maka, mereka boleh mencabar perkara itu di mahkamah.

“Mana yang tidak puas hati, diorang boleh bawa ke mahkamah untuk buat keputusan,” kata Hajiji yang mengesahkan telah memperoleh surat akuan berkanun (SD) daripada 44 ADUN.

Kemelut politik Sabah semakin bergolak setelah Pengerusi Badan Perhubungan UMNO Negeri Datuk Seri Bung Moktar Radin membawa parti itu menarik sokongan terhadap kerajaan Gabungan rakyat Sabah (GRS) dan Hajiji pada Jumaat lalu.

Bagaimanapun, Langkah Kinabalu itu dilihat pincang dn gagal apabila lima ADUN UMNO dan tujuh ADUN Pakatan Harapan (PH) kekal memberi sokongan kepada Hajiji.

Mengenai dakwaan Hajiji memiliki sokongan 44 ADUN bagi mengekalkannya sebagai KM, Shafie berkata, majoriti atau bilangan akuan bersumpah (SD) tidak penting.

“Dia (Hajij) ada nombor, kita juga ada nombor. Tidak perlu bercakap mengenai nombor atau SD kerana apa yang penting ialah pematuhan terhadap undang-undang.

“Saya bukan mahu jadi Ketua Menteri, gilakan jawatan. Dari dulu saya sudah ditawarkan menjadi Timbalan Perdana Menteri (TPM) ketika pentadbiran Tan Sri Muhyiddin Yassin dan Datuk Seri Ismail Sabri Yaakob, tetapi bukan itu yang menjadi tuntutan.

“Kita mahu membentuk Kerajaan Perpaduan dan penting untuk kita menterjemahnya. Justeru, saya melihat penting bagi kita melihat dari sudut undang-undang Anti Larangan Bertukar Parti yang sudah dilaksanakan di peringkat Persekutuan.

“Di Sabah, undang-undang itu belum dibentang dan dilaksanakan, maka kalau kita menerima perlakuan (lompat parti) dan menghalalkannya, apakah ia selaras dengan peruntukan di peringkat Persekutuan,” katanya.


Berkelahi dengan wartawan, pegawai Najib mengaku dalam insiden di Johor

Selepas media mendedahkan berlaku perkelahian antara seorang pegawai Datuk Seri Najib Razak dengan seorang wartawan, akhirnya seorang pegawai khas kepada bekas Perdana Menteri itu tampil membuat pengakuan berhubung insiden tersebut di Johor baru-baru ini.

Pegawai Najib itu, Ahmad Lutfi Azhar mengakui berkelahi dengan seorang wartawan yang dimarahinya ketika merakam bossnya itu yang melanggar prosedur operasi standard (SOP) dan dikenakan kompaun oleh pegawai kesihatan negeri di Tangkak.

Lutfi bagaimanapun menafikan mengeluarkan kata-kata kesat berunsur makian terhadap wartawan tersebut dan hanya menegurnya secara tegas kerana tindakan merakam Najib yang melanggar SOP kempen Pilihan Raya Negeri (PRN) Johor.

“Saya dengan tulus ikhlas memohon maaf atas salah faham dan jika saya nampak seolah-olah menyinggung perasaan.

“Saya tegas tetapi tidak kesat, bagaimanapun saya tahu saya salah kerana saya tidak sepatutnya meminta media memadamkan gambar walaupun dia mengambil gambar saya – dan bukan Najib.

“Sangat tidak biasa bagi saya untuk bertindak seperti ini tetapi mungkin ia adalah kerana situasi tegang dan keletihan di jalan raya,” katanya menurut laporan portal Malaysiakini.

Tambah Lufti, Najib tidak menyedari kejadian itu, tetapi apabila dia memaklumkan perkara berkenaan, bossnya itu menegur dengan berkata: “Ini bukan cara kita dan kita harus sentiasa bertindak dengan sopan dan tidak terlalu tegas.”

Portal tersebut juga semalam melaporkan kejadian itu berlaku pada 8 Mac semasa Najib mengiringi calon BN dari MCA bagi DUN Tangkak, Ong Chee Siang di Pusat Penjaja Tangkak Jaya.

Insiden itu berlaku ketika Najib dan Chee Siang sedang menjamu selera, apabila sepasukan anggota pegawai dari jabatan kesihatan telah cuba mendekati rombongan Najib.

Seorang anggota rombongan yang memakai baju hijau muda menghampiri pegawai tersebut dan wartawan yang berada di situ mula merakamkan gambar.

“Apabila (Lutfi) menyedari seseorang sedang mengambil gambar, dia menghampiri seorang wanita yang mempunyai bukti bahawa dia adalah petugas media, dan memintanya memadamkan gambar yang diambil itu.

“Saya dengar wanita itu enggan berbuat demikian dan sebaliknya bertanyakan identiti individu tersebut. (Lutfi) menjawab bahawa dia adalah pegawai Najib dan berulang kali berkata ‘Najib bos saya’.

“Terjadi pertikaman lidah antara mereka dan lelaki itu menggunakan bahasa kesat terhadap wanita berkenaan. Malah, dia mendekatkan dirinya ke arah wanita itu. Dia sangat bongkak.

“Wartawan itu meminta lelaki tersebut supaya menjarakkan diri. Tetapi lelaki itu berulang kali membalas dengan kata kesat. (Pertengkaran) berakhir dengan kedua-duanya membuat panggilan telefon,” kata saksi kejadian.

Najib sedang giat berkempen untuk Barisan Nasional (BN) dan dia sering dilihat dikerumuni oleh orang ramai yang mahu bergambar dengannya dan diiringi penyokongnya.

PRN akan diadakan pada Sabtu ini.


PRU-15: PH tak guna logo PKR seperti 2018, reka bentuk baharu

Pakatan Harapan (PH) hari ini (25 Ogos 2022) mengumumkan gabungan itu akan menggunakan hanya satu logo untuk Pilihan Raya Umum Ke-15 akan datang.

Tetapi majlis presidennya juga berkata logo biasa gabungan yang akan digunakan mungkin mengalami perubahan reka bentuk untuk memberikan imej baharu oada PRU itu.

“Majlis Presiden Pakatan Harapan dalam mesyuarat bulanan semalam (24 Ogos) telah membuat beberapa ketetapan penting sebagai langkah persiapan dalam menghadapi PRU-15.

“PH akan bertanding dengan satu logo, iaitu logo Pakatan Harapan.

“Satu reka bentuk baharu logo tersebut juga akan dipertimbang bagi memberi imej dan nafas baharu dalam usaha gerak kerja PRU-15,” kata kenyataan Majlis Presiden hari ini.

Kenyataan dikeluarkan Presiden PKR Datuk Seri Anwar Ibrahim; Presiden AMANAH Mohamad Sabu; Setiausaha Agung DAP Anthony Loke Siew Fook; dan Presiden UPKO Wilfred Madius Tangau.

Pada PRU-14 lalu, PH terpaksa menggunakan logo PKR selepas Jabatan Pendaftaran Pertubuhan enggan meluluskan pendaftaran gabungan itu sebagai badan dan logonya, memetik masalah dokumentasi yang disediakan oleh Bersatu yang ketika itu merupakan salah satu parti yang menyokong PH.

PKR menggunakan logo partinya sendiri dalam Pilihan Raya Negeri Johor Mac lalu, memisahkan diri daripada rakan komponen DAP dan AMANAH yang meletakkan calon mereka di bawah logo gabungan PH.


AirAsia, Skyports teroka pembangunan teksi udara di Malaysia

Skyports Infrastructure, pemaju infrastruktur Mobiliti Udara Termaju (AMM)) terkemuka, dan pasukan Mobiliti Udara Termaju AirAsia, unit khas di bawah AirAsia Aviation Group Ltd (cabang penerbangan Capital A), telah menandatangani Surat Hasrat bagi meneroka pembangunan infrastruktur untuk perkhidmatan teksi udara di Malaysia.

Kerjasama ini merupakan langkah penting dalam mewujudkan rangkaian platform vertiport yang beroperasi sepenuhnya selain membangunkan rangkaian platform vertiport yang praktikal dan bersepadu di dalam negara, demikian menurut satu kenyataan bersama hari ini.

Dengan memanfaatkan kekuatan kedua-dua pihak, kerjasama itu akan menggunakan kepakaran dan pengalaman penerbangan AirAsia, serta pengetahuan dan rangkaian pasarannya manakala Skyports Infrastructure pula akan memanfaatkan kepakaran portfolio global untuk mereka bentuk dan membina infrastruktur platform pelepasan dan pendaratan untuk pesawat penumpang eVTOL.

“Skyports Infrastructure juga memainkan peranan penting dalam memajukan pembangunan kawal selia merentas pasaran melalui kerjasama dengan badan kawal selia tempatan dan organisasi berkaitan,” tambahnya.

Kerjasama ini akan menumpukan pada kajian penyepaduan infrastruktur platform vertiport untuk perkhidmatan teksi udara, pengenalpastian tapak platform vertiport yang berpotensi dan pembangunan keperluan serta rangka kerja operasi untuk melaksanakan rangkaian platform vertiport di Malaysia.

Ketua Pegawai Keselamatan AirAsia Aviation Group Ltd dan Ketua Mobiliti Udara Termaju, Kapten Ling Liong Tien berkata kerjasama ini akan mempercepatkan kajian infrastruktur yang diperlukan termasuk platform pelepasan dan pendaratan vertikal di negara ini serta mengukuhkan potensi kumpulan sebagai penyedia perkhidmatan perjalanan udara jarak dekat tanpa pelepasan di Asia Tenggara.

“AirAsia telah merevolusikan perjalanan udara komersial selama dua dekad yang lalu dan kami percaya bekerjasama dengan Skyports ini akan memacu kami ke hadapan untuk membentuk masa depan penerbangan autonomi di rantau ini.

“Susulan pengumuman usaha kami untuk membangunkan perkhidmatan teksi udara di kawasan bandar pada awal tahun ini, kami telah berusaha untuk meneroka kemungkinan perkhidmatannya di Malaysia,” jelas beliau.

Ketua Asia Pasifik Skyports Yun-Yuan Tay pula berkata kerjasama ini menyerlahkan kemajuan pembangunan AAM di Malaysia dan rantau Asia Pasifik dengan lebih luas.

“Rakan kongsi yang inovatif dan berdaya maju seperti AirAsia membawa kami melangkah setapak ke hadapan untuk merealisasikan rangkaian perkhidmatan teksi udara yang selamat, cekap dan bersepadu sepenuhnya kepada rakyat dan komuniti,” katanya.

Baru-baru ini AirAsia mengumumkan rancangan masa depan untuk memajak 100 buah pesawat Vertical Aerospace VX4 eVTOL dari Avolon, melancarkan program latihan dron, dan kini melanjutkan latihan dron kepada sektor berteknologi tinggi. – Bernama


Kabinet kata RUU lompat parti perlu penelitian lanjut: Wan Junaidi

Kabinet berpendapat Rang Undang-Undang (RUU) Perlembagaan (Pindaan) 2022 berhubung Anti Lompat Parti dan Pengehadan Tempoh Jawatan Perdana Menteri Sehingga 10 Tahun, memerlukan penelitian lanjut.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar juga berkata RUU itu hanya akan dibentang di Dewan Rakyat sebaik pendapat serta input daripada semua pihak diperoleh dan sesi libat urus selesai.

Beliau turut membayangkan RUU itu berkemungkinan dibentang pada Sidang Khas Parlimen mengambil kira sidang Dewan Rakyat kali ini akan berakhir pada Khamis depan, lapor Bernama.

Beliau berkata bagaimanapun ia tertakluk kepada kelulusan Jemaah Menteri serta persetujuan Perdana Menteri untuk menggunakan kuasanya selaras Peraturan 11(3) Peraturan Mesyuarat Dewan Rakyat dan Dewan Negara bagi memanggil sidang khas itu.

“Kabinet memutuskan bahawa RUU ini masih memerlukan penelitian lanjut melalui sesi perbincangan dengan pihak berkepentingan lain khususnya Barisan Nasional (BN) dan Perikatan Nasional (PN).

“Ini bagi memastikan pindaan ini mendapat sokongan mereka (BN dan PN) di Dewan Rakyat. Di bawah Perkara 159 Perlembagaan Persekutuan, sokongan majoriti dua pertiga di Dewan diperlukan untuk meminda Perlembagaan Persekutuan,” katanya dalam kenyataan hari ini.

Menurut Wan Junaidi, kerajaan pada Jumaat lepas telah mempertimbang RUU berkenaan dan sehubungan itu pada Selasa lepas, beliau telah mengemukakan surat kepada semua pemimpin parti beserta borang soal selidik untuk dijawab bersama dengan draf RUU untuk pandangan serta input selanjutnya.

“Inisiatif ini merupakan kesinambungan daripada keseluruhan sembilan sesi libat urus yang saya telah adakan bersama pelbagai pihak seperti ahli Dewan Rakyat dan Dewan Negara serta parti komponen termasuk di Sabah dan Sarawak dengan kerjasama Bahagian Hal Ehwal Undang-Undang, Jabatan Perdana Menteri dan Jabatan Peguam Negara,” katanya.

Beliau juga berkata kerajaan sentiasa komited dan akan meneruskan usaha merealisasikan penggubalan RUU itu demi memastikan kestabilan politik negara berada pada tahap terbaik.


Keputusan parti Zuraida dan beberapa parti lain sertai BN dibuat esok

Keputusan Parti Bangsa Malaysia (PBM) dan beberapa lagi parti politik yang mahu menyertai Barisan Nasional (BN) akan dibincang dan diputuskan esok, kata Timbalan Pengerusi BN Datuk Seri Mohamad Hasan.

Mohamad bagaimanapun enggan mendedahkan maklumat mengenai parti lain yang turut berhasrat menyertai BN, lapor Bernama.

“Tidak perlu saya beritahu, tapi permintaan mereka termasuk PBM untuk menyertai BN kita akan putuskan pada Mesyuarat Dewan Tertinggi BN malam esok,” katanya kepada pemberita selepas merasmikan pembukaan Konvensyen Wanita BN di Pusat Dagangan Dunia (WTC) hari ini.

Mesyuarat Dewan Tertinggi BN dijangka berlangsung malam esok di WTC.

Sebelum ini, pemimpin PBM Datuk Zuraida Kamaruddin berkata parti itu telah menghantar permohonan kepada BN bagi menyertai gabungan itu.

Terdahulu dalam ucapannya, Mohamad berkata elemen calon yang disukai pengundi akan menjadi antara strategi bagi Pilihan Raya Umum ke-15 (PRU15).

“Untuk PRU15 ini, saya nak minta senarai calon awal-awal. Kita mesti turunkan calon yang pengundi nak, bukan yang Ketua Bahagian nak, bukan yang kita nak,” katanya.

Ditanya sama ada langkah ini akan menyebabkan terdapat banyak muka baharu dinamakan sebagai calon, Mohamad berkata ia bergantung kepada sokongan terhadap calon.

“Jika calon lama masih dapat sokongan, kita akan kekalkan, di samping kita pilih juga calon baharu yang sesuai,” katanya.


Minoriti 38 MP desak PRU tak pernah berlaku dalam sejarah, kata pakar

Belum berlaku dalam sejarah Malaysia apabila sekumpulan minoriti 38 daripada 222 Ahli Parlimen (MP) mendesak supaya Parlimen dibubarkan bagi memberi laluan kepada Pilihan Raya Umum (PRU) dilaksanakan, kata pakar Perlembagaan Negara.

Pada masa sama, bekas Hakim Mahkamah Persekutuan Datuk Seri Gopal Sri Ram berkata Yang di-Pertuan Agong mempunyai budi bicara sepenuhnya untuk memutuskan sama ada Parlimen wajar dibubarkan atau tidak dan baginda tidak perlu mengikut nasihat sesiapa.

Lebih-lebih lagi sekarang ini apabila negara menghadapi keadaan yang tidak pernah dilihat sebelum ini, kata Sri Ram.

“Yang di-Pertuan Agong mempunyai budi bicara sepenuhnya mengenai pembubaran Parlimen.

“Sekiranya baginda mendapati pembubaran Parlimen bukan untuk kepentingan ekonomi atau keselamatan negara, baginda boleh berkata tidak.

“Jika Yang di-Pertuan Agong mendapati bahawa pembubaran memudaratkan rakyat yang lebih miskin, baginda juga boleh mengatakan tidak.

“Tambahan pula, dalam sejarah Malaysia, tidak pernah ada situasi di mana sekumpulan minoriti 38 Ahli Parlimen mendesak untuk dibubarkan,” kata Sri Ram menurut laporan TheStar.

Beliau diminta mengulas mengenai kuasa Raja di bawah Perlembagaan Persekutuan mengenai pembubaran Parlimen.

UMNO yang diketuai MP Bagan Datuk, Datuk Seri Ahmad Zahid Hamidi sebelum ini yang hanya mempunyai 38 MP daripada 222 kerusi di Dewan Rakyat mendesak PTU-15 diadakan segera tanpa mempedulikan nasib rakyat dan negara yang masih cuba bangkit setelah berdepan pandemik Covid-19.

Terdapat banyak cakap-cakap mengenai kemungkinan pembubaran Parlimen apabila Perdana Menteri Datuk Seri Ismail Sabri Yaakob yang juga Naib Presiden UMNO menghadap Al-Sultan Abdullah di Istana Negara, semalam.

Mengulas lanjut Sri Ram berkata Kabinet juga tidak pernah berpecah sebegitu rupa, seperti yang dilihat melalui surat daripada 12 Menteri Kabinet Perikatan Nasional kepada Yang di-Pertuan Agong yang tidak bersetuju PRU diadakan tahun ini.

“Dulu, gesaan pembubaran sentiasa disokong oleh majoriti ahli Parlimen.

“Yang di-Pertuan Agong Al-Sultan Abdullah Ri’ayatuddin Al-Mustafa Billah Shah juga bersetuju dengan kerajaan perpaduan antara parti,” kata Sri Ram.

Pakar perlembagaan Prof Emeritus Datuk Dr Shad Saleem Faruqi juga berkata di bawah Perkara 40(2)(b) Perlembagaan Persekutuan, Yang di-Pertuan Agong boleh berkata tidak untuk membubarkan Parlimen.

“Undang-undang juga menyatakan bahawa tiada had masa bagi baginda perlu membuat keputusan atas nasihat Jemaah Menteri atau wakil Jemaah Menteri.

“Baginda boleh mengambil satu hari atau satu tahun,” kata Shad Saleem.

Shad Saleem menjelaskan lagi bahawa baginda berhak mendapat sebarang maklumat, seperti ramalan cuaca, untuk membuat pertimbangan baginda mengenai pembubaran Parlimen.

“Sekiranya Yang di-Pertuan Agong memperkenankan pembubaran, mesti ada Parlimen baharu dalam tempoh 120 hari daripada tarikh pembubaran.

“Pilihan raya umum perlu diadakan dalam tempoh 60 hari, yang mesti termasuk tarikh penamaan calon dan tempoh kempen minimum 11 hari,” kata Shad Saleem.

Semalam, baginda melawat Pusat Ramalan dan Amaran Banjir Negara, Jabatan Pengairan dan Saliran untuk mendapatkan maklumat mengenai Monsun Timur Laut dan persiapan banjir negara.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.


Jamal belum bayar saman selepas kalah kes, berdepan tindakan bankrap

Pembayaran kepada Ahli Parlimen Seputeh Teresa Kok masih belum diselesaikan Ketua UMNO Bahagian Sungai Besar, Datuk Seri Jamal Yunos yang kalah dalam kes saman fitnah sebelum ini.

Jamal yang juga Ketua Komunikasi Barisan Nasional (BN) Selangor itu masih belum membayar sebanyak RM351,479.45 termasuk faedah penghakiman kepada wakil rakyat DAP dan bakal berdepan tindakan bankrap.

Peguam Kok, SN Nair dan Jaden Phoon menurut laporan FMT bakal mengambil tindakan menfailkan notis bankrap selepas Jamal gagal perintah Mahkamah Tinggi yang diputuskan pada 26 Julai lalu.

“Sehingga hari ini, saya tidak menerima apa-apa daripadanya,” katanya kata Kok.

Pada Julai, Pesuruhjaya Kehakiman Arief Emran Arifin, memutuskan Jamal bertanggungjawab memfitnah Kok pada sidang media pada 8 Mac 2017, dan memerintahkan membayar RM300,000 sebagai ganti rugi am, teruk dan teladan kepada Kok.

Mahkamah turut memerintahkan Jamal membayar kos RM50,000 kepada Kok.

Kok memfailkan saman terhadap Jamal, pada 2017, selepas menuduhnya menyalahgunakan dana Yayasan Warisan Anak Selangor (Yawas) bawah inisiatif Skim Mesra Warga Emas kerajaan negeri.

Beliau menegaskan, kenyataan Jamal menimbulkan tanggapan bahawa beliau telah menggunakan dana kerajaan negeri untuk dirinya, sekali gus, memaparkannya individu tidak beretika.

Pada 26 Julai, Kok juga merujuk bagaimana siasatan dibuat Suruhanjaya Pencegahan Rasuah Malaysia (SPRM) selepas Jamal membuat laporan terhadapnya.

“Mereka serbu pejabat saya dan ambil semua fail saya. Saya dan pembantu disoal siasat beberapa kali dan kami terpaksa jawab pelbagai soalan.

“Kami terpaksa lalui seksaan sebegini hanya kerana Jamal buat laporan terhadap saya.”